
PENSIJŲ ANUITETŲ FONDO APSKAITOS POLITIKA

I SKYRIUS
BENDROSIOS NUOSTATOS

1. Šios apskaitos politikos tikslas – reglamentuoti Pensijų anuitetų fondo (toliau – Fondas) finansinės apskaitos bei susijusių ataskaitų sudarymo tvarką, siekiant užtikrinti, kad Fondo ūkinės operacijos ir įvykiai būtų teisingai parodyti finansinėje apskaitoje ir Fondo ataskaitose, kaip to reikalauja Lietuvos Respublikos teisės aktai bei Viešojo sektoriaus apskaitos ir finansinės atskaitomybės standartų (toliau – VSAFAS) nuostatos.
2. Pensijų anuitetų fondas yra išteklių fondas, skirtas centralizuotai pensijų anuitetų mokėjimo veiklai vykdyti.
3. Lietuvos Respublikos pensijų kaupimo įstatymo ir kitų teisės aktų nustatyta tvarka Valstybinio socialinio draudimo fondo valdyba prie Socialinės apsaugos ir darbo ministerijos (toliau – VSDFV) yra pensijų anuitetų mokėtojas, kuris valdo Fondą, atsako už jo lėšų naudojimą ir rezultatus, tvarko Fondo apskaitą ir tvirtina jo apskaitos tvarką. Fondo lėšos yra saugomos ir valdomos atskirai nuo VSDFV lėšų. 
4. VSDFV yra viešojo administravimo įstaiga, organizuojanti socialinį draudimą ir vykdanti Fondo lėšų tvarkymą bei apskaitą, užtikrindama pensijų anuitetų mokėjimą jų gavėjams iki gyvos galvos, siekiant jiems didžiausios naudos ir Pensijų anuitetų fondo lėšas valdant skaidriai, tvariai. VSDFV yra biudžetinė įstaiga, turinti antspaudą su savo pavadinimu ir Lietuvos valstybės herbu, spaudą su pavadinimu ir įstatymų nustatyta tvarka patvirtinta simbolika, atsiskaitomąsias lėšų sąskaitas Lietuvos Respublikoje registruotose kredito įstaigose. 
5. Fondo apskaitos politika parengta vadovaujantis Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu, Viešojo sektoriaus apskaitos ir finansinės atskaitomybės standartais ir kitais teisės aktais.
6. Apskaitos politikoje pateikti VSAFAS nuostatų praktinio taikymo nurodymai, kurie apima ūkinių operacijų ir įvykių pripažinimo, įvertinimo ir apskaitos principus, metodus ir taisykles, naudojamus tvarkant Fondo buhalterinę apskaitą ir rengiant finansinių ataskaitų rinkinius.
7. Apskaitos politika tvirtinama, keičiama ar papildoma VSDFV direktoriaus įsakymais.
8. Apskaitos politikoje vartojamos sąvokos suprantamos taip, kaip jos vartojamos Lietuvos Respublikos viešojo sektoriaus atskaitomybės įstatyme ir VSAFAS. 

APSKAITOS POLITIKA

9. Fondo apskaitai taikoma tokia apskaitos politika, kuri užtikrina, kad apskaitos duomenys atitiktų kiekvieno taikytino VSAFAS reikalavimus. Jeigu nėra konkretaus VSAFAS reikalavimo, vadovaujamasi bendraisiais apskaitos principais, nustatytais VSAFAS 1 „Informacijos pateikimas finansinių ataskaitų rinkinyje“.
10. Šioje apskaitos politikoje pateikta ūkinių įvykių ir ūkinių operacijų registravimo tvarka užtikrina, kad Fondo finansinėse ataskaitose pateikiama informacija yra:
10.1. tinkama informacijos vartotojų sprendimams priimti;
10.2. patikima, nes:
10.2.1. teisingai rodo Fondo veiklos rezultatus, finansinę būklę ir pinigų srautus;
10.2.2. atskleidžia ūkinių įvykių ir ūkinių operacijų ekonominę prasmę, ne vien teisinę formą;
10.2.3.  nešališka;
10.2.4.  apdairiai pateikta (atsargumo principas).
10.3. visais reikšmingais atžvilgiais išsami.
11. Tvarkant Fondo finansinę apskaitą ir sudarant finansines ataskaitas vadovaujamasi šiais bendraisiais apskaitos principais (žr. 1 lentelę):
11.1. subjekto;
11.2. veiklos tęstinumo;
11.3. periodiškumo;
11.4. pastovumo;
11.5. piniginio mato;
11.6. kaupimo;
11.7. palyginimo;
11.8. atsargumo;
11.9. neutralumo;
11.10. turinio viršenybės prieš formą.
1 lentelė. Bendrieji apskaitos principai
	Principas
	Reikšmė

	Subjekto
	Fondas laikomas atskiru apskaitos vienetu. VSDFV Fondo buhalterinę apskaitą tvarko atskirai nuo savo buhalterinės apskaitos, sudaro atskirus Fondo finansinių ataskaitų ir biudžeto vykdymo ataskaitų rinkinius. Fondo apskaitoje registruojamas tik jo valdomas ar disponuojamas turtas, finansavimo sumos ir įsipareigojimai, pajamos ir sąnaudos.

	Veiklos tęstinumo
	Fondo finansinės ataskaitos rengiamos remiantis prielaida, kad Fondas tęs veiklą po finansinių ataskaitų dienos bei atliks jam pavestas valstybės funkcijas ir vykdys teisės aktuose bei sutartyse nustatytus įsipareigojimus. Veiklos tęstinumo įvertinimą, atsižvelgdami į visą turimą informaciją, už ne trumpesnį kaip 12 mėnesių laikotarpį po finansinių ataskaitų rinkinio patvirtinimo, atlieka asmenys, atsakingi už Fondo finansinių ataskaitų parengimą. 

	Periodiškumo

	Fondo veikla, tvarkant apskaitą, suskirstoma į ataskaitinius laikotarpius, kuriems pasibaigus, sudaromas finansinių ataskaitų rinkinys. Fondo ataskaitiniai laikotarpiai yra 3 mėn., 6 mėn., 9 mėn. ir finansiniai metai. Fondo finansiniai metai trunka 12 mėnesių ir sutampa su kalendoriniais metais, t.y. prasideda sausio 1 d. ir baigiasi gruodžio 31 d.
Fondo finansinių ataskaitų rinkinys sudaromas pagal paskutinės ataskaitinio laikotarpio dienos duomenis. Vėliau įvykusių ūkinių operacijų ir ūkinių įvykių apskaita ir atskleidimas atliekamas VSAFAS 18 „Atidėjiniai, neapibrėžtieji įsipareigojimai, neapibrėžtasis turtas ir poataskaitiniai įvykiai“ nustatyta tvarka.

	Pastovumo
	Fondo apskaitos politika yra taikoma nuolat, nebent reikšmingi įvykiai ar aplinkybės nulemtų būtinybę pakeisti apskaitos politiką, siekiant tinkamiau parodyti Fondo turtą, finansavimo sumas, įsipareigojimus, grynąjį turtą, pajamas ir sąnaudas, ir (arba) to būtų reikalaujama pagal pasikeitusias VSAFAS arba kitų teisės aktų nuostatas. 
Apskaitos politika keičiama tik vadovaujantis VSAFAS 7 „Apskaitos politikos, apskaitinių įverčių keitimas ir klaidų taisymas“ ir taikoma vienodai visiems finansinių ataskaitų straipsniams, kuriems turi įtakos apskaitos politikos keitimas.

	Piniginio mato

	Visas Fondo turtas, finansavimo sumos, įsipareigojimai, grynasis turtas, pajamos ir sąnaudos finansinėse ataskaitose rodomi pinigine išraiška (eurais).

	Kaupimo
	Fondo ūkinės operacijos ir ūkiniai įvykiai apskaitoje registruojami tada, kai jie įvyksta, ir pateikiami to laikotarpio finansinėse ataskaitose. Pagal kaupimo principą pajamos registruojamos tada, kai jos uždirbamos, o sąnaudos – tada, kai jos patiriamos, neatsižvelgiant į pinigų gavimą ar išmokėjimą. 

	Palyginimo
	Fondo pajamos, uždirbtos per ataskaitinį laikotarpį, siejamos su sąnaudomis, patirtomis uždirbant tas pajamas. 
Fondo finansinėse ataskaitose pateikiama ataskaitinių ir mažiausiai vienerių praėjusių finansinių metų informacija, kad finansinių ataskaitų informacijos vartotojai galėtų palyginti jose pateiktus duomenis su kitų ataskaitinių laikotarpių bei kitų viešojo sektoriaus subjektų finansinėse ataskaitose pateiktais duomenimis ir teisingai įvertinti Fondo finansinės būklės pokyčius.

	Atsargumo
	Fondo apskaitai pasirenkami tokie apskaitos metodai, kuriais vadovaujantis turto, finansavimo sumų, įsipareigojimų ir grynojo turto bei pajamų ir sąnaudų vertė negali būti nepagrįstai padidinta arba sumažinta.
Rengiant finansinių ataskaitų rinkinį atsakingi asmenys patikrina visus subjektyvius įvertinimus, pavyzdžiui, skolas, kurių nesitikima atgauti, techninius ir kitus atidėjinius, sukaupimus ir pan. Atsakingi finansinių ataskaitų rengėjai įsitikina, kad finansinių ataskaitų informacija yra patikima, t. y. turtas, finansavimo sumos, įsipareigojimai, grynasis turtas, pajamos ir sąnaudos nėra nurodyti nepagrįstai padidinta arba sumažinta verte.

	Neutralumo
	Fondo finansinėse ataskaitose pateikta informacija turi būti objektyvi ir nešališka.  Jos pateikimas neturi priklausyti nuo siekio priversti apskaitos informacijos vartotojus priimti Fondui palankius sprendimus ir neturi būti siekiama iš anksto numatyto rezultato.

	Turinio viršenybės prieš formą
	Fondo ūkinės operacijos ir ūkiniai įvykiai apskaitoje registruojami pagal jų turinį ir ekonominę prasmę, o ne tik pagal teisinę formą. Ūkinės operacijos ir ūkiniai įvykiai apskaitoje registruojami ir pateikiami finansinėse ataskaitose pagal jų turinį ir ekonominę prasmę net ir tada, kai toks jų pateikimas skiriasi nuo jų teisinės formos.



12.  Visos ūkinės operacijos ir įvykiai registruojami Fondo sąskaitų plano sąskaitose taikant Fondo apskaitos politiką, parengtą pagal VSAFAS reikalavimus atskiroms ūkinėms operacijoms ir įvykiams, finansinių ataskaitų elementams arba straipsniams ir apskaitos procedūroms.
13. Fondo apskaitoje taikomas reikšmingumo kriterijus yra 0,5 % finansinių metų Fondo pagrindinės veiklos pajamų, tačiau atsižvelgiama ir į ūkinės operacijos ar ūkinio įvykio pobūdį. Aiškinamajame rašte pateikiama visa reikšminga informacija, išskyrus, kai informaciją privaloma pateikti pagal VSAFAS neatsižvelgiant į reikšmingumą. 
14. Fondo apskaitoje taikomi visų VSAFAS reikalavimai, išskyrus:
14.1. 8-ojo VSAFAS „Atsargos“;
14.2. 12-ojo VSAFAS „Ilgalaikis materialusis turtas“;
14.3. 13-ojo VSAFAS „Nematerialusis turtas“;
14.4. 14-ojo VSAFAS „Jungimai ir investicijos į asocijuotuosius subjektus“;
14.5. 15-ojo VSAFAS „Konsoliduotųjų finansinių ataskaitų rinkinys ir investicijos į kontroliuojamus subjektus“;
14.6. 16-ojo VSAFAS „Biologinis turtas ir mineraliniai ištekliai“;
14.7. 24-ojo VSAFAS „Su darbo santykiais susijusios išmokos“.
14.8. 27-asis VSAFAS „Koncesijos ir valdžios ir privataus subjektų partnerystės sutartys“
15. Visos ūkinės operacijos ir įvykiai apskaitoje registruojami eurais ir euro centais, apvalinant iki šimtųjų euro dalių (dviejų skaitmenų po kablelio).

III  SKYRIUS
FINANSINIS TURTAS

16. Fondo finansinis turtas – turtas, kuris yra pinigai ir pinigų ekvivalentai, sutartinė teisė pasikeisti finansinėmis priemonėmis su kita šalimi galimai sau palankiomis sąlygomis, įsigyti kito subjekto vertybiniai popieriai, sutartinė teisė gauti pinigus ar kitą finansinį turtą iš kito subjekto. 
17. Fondo finansinio turto apskaita tvarkoma pagal 17-ojo VSAFAS „Finansinis turtas ir finansiniai įsipareigojimai“ ir 29-ojo VSAFAS „Pensijų anuitetų fondo apskaita ir ataskaitų rinkinys“  reikalavimus.
18. Fondo lėšos gali būti investuojamos tik į Papildomo savanoriško pensijų kaupimo įstatyme nustatytą finansinį turtą. 
19. Į Fondo apskaitą įtraukiamas ilgalaikis ir trumpalaikis finansinis turtas, kuris įsigytas iš Fondo lėšų arba į kurį teisės įgyjamos dėl teisės aktų, reglamentuojančių Fondo veiklą, nuostatų ir (arba) kurio naudojimo pajamos ir pardavimo rezultatas tektų Fondui.
20. Fondo ilgalaikį finansinį turtą sudaro: 
20.1. investicijos į įmonių nuosavybės vertybinius popierius (akcijas);
20.2. investicijos į kolektyvinio investavimo subjektų (toliau - KIS) vienetus;
20.3. investicijos į ne nuosavybės vertybinius popierius;
20.4. po vienų metų gautinos sumos;

20.5. kitas ilgalaikis finansinis turtas (pvz., išvestinių finansinių priemonių turtas).
21. Fondo trumpalaikį finansinį turtą sudaro: 
21.1. per vienerius metus gautinos sumos:
21.1.1. gautinos pensijų anuitetų įmokos, kurioms priskiriamos dalyvio vardu pensijų kaupimo bendrovių į Fondą mokamos vienkartinės įmokos iš dalyvio pensijų fonde sukaupto pensijų turto. Šiomis įmokomis apmokamas dalyvio įgytas pensijų anuitetas;
21.1.2. gautinos finansavimo sumos iš valstybės biudžeto Fondo ataskaitinio ir ankstesnių laikotarpių nuostoliams (deficitui) dengti. Gautinų finansavimo sumų apskaita nurodyta VII skyriuje „Finansavimo sumos“;
21.1.3. gautinos sumos už parduotą turtą;
21.1.4. kitos gautinos sumos (tame tarpe sukauptos gautinos sumos);
21.2. trumpalaikės investicijos:
21.2.1. investicijos į įmonių nuosavybės vertybinius popierius (akcijas);
21.2.2. investicijos į KIS vienetus;
21.2.3. investicijos į ne nuosavybės vertybinius popierius;
21.2.4. terminuotieji indėliai;
21.2.5. išvestinių finansinių priemonių turtas;
21.3. pinigai ir pinigų ekvivalentai.
22. Pagal kiekvieno ataskaitinio laikotarpio paskutinės dienos būklę iš ilgalaikio finansinio turto į trumpalaikio finansinio turto sąskaitas iškeliama:
22.1. gautinų sumų dalis, kuri bus grąžinta per ateinančius 12 mėnesių;
22.2. investicijos į ne nuosavybės vertybinius popierius, laikomus iki išpirkimo termino, kurie bus išpirkti per ateinančius 12 mėnesių.
23. Fondo finansinis turtas pirminio pripažinimo metu įvertinamas ir registruojamas įsigijimo savikaina. Įsigytas finansinis turtas apskaitoje registruojamas prekybos datą. Tiesioginės sandorių sudarymo išlaidos neįtraukiamos į finansinio turto įsigijimo savikainą ir pripažįstamos ataskaitinio laikotarpio, kurio metu buvo sudarytas sandoris, finansinės ir investicinės veiklos sąnaudomis.
24. Iš išvestinės finansinės priemonės atsirandantis finansinis turtas registruojamas apskaitoje, kai pagal sutartį Fondas įgyja teisę gauti turtą.
25. Siekiant įvertinti finansinį turtą po pirminio pripažinimo, jis skirstomas į šias grupes: 
25.1. parduoti laikomą finansinį turtą, prie kurio priskiriamos investicijos į įmonių nuosavybės vertybinius popierius, investicijos į KIS vienetus (akcijas), investicijos į ne nuosavybės vertybinius popierius, kurių neketinama laikyti iki išpirkimo termino, kitas finansinis turtas, kurį yra priimtas sprendimas parduoti. Toks turtas ataskaitinio laikotarpio pabaigoje vertinamas tikrąja verte, nebent jos negalima patikimai nustatyti - tuomet vertinamas įsigijimo savikaina atėmus nuvertėjimo nuostolius; 
25.2. iki išpirkimo termino laikomą finansinį turtą, prie kurio priskiriamos investicijos į ne nuosavybės vertybinius popierius, kurie turi nustatytus mokėjimus ir nustatytą išpirkimo datą ir kuriuos Fondas ketina ir sugebės laikyti iki išpirkimo termino. Toks turtas vertinamas amortizuota savikaina; 
25.3. ilgalaikes gautinas sumas, kurios  vertinamos amortizuota savikaina;
25.4. per vienerius metus gautinas sumas, kurios vertinamos įsigijimo savikaina, atėmus nuvertėjimo nuostolius. Šiuo būdu vertinamos ir ateinančių laikotarpių sąnaudos bei kitas ilgalaikis turtas, t.y. iš anksto atlikti mokėjimai už paslaugas, kurios bus suteiktos per ar po 12 mėnesių nuo paskutinės einamojo ataskaitinio laikotarpio dienos.
26. [bookmark: part_06f2beb1c49144c89ecd10fecfbcbe01]Parduoti laikomo finansinio turto tikroji vertė nustatoma remiantis kainomis, paskelbtomis aktyviojoje rinkoje paskutinę ataskaitinio laikotarpio dieną. Jeigu yra reikšmingų aplinkybių, dėl kurių vertybinių popierių rinkoje skelbiama kaina negali būti naudojama tikrajai finansinio turto vertei nustatyti, tikroji vertė gali būti nustatoma pagal patikimų viešų informavimo priemonių, aukcionų ar kitų viešųjų pardavimų metu skelbiamą, pardavėjų viešai publikuojamą tokio pat ar panašaus finansinio turto vertę. Kai finansiniu turtu – KIS vienetais, prekiaujama skirtingose biržose, šių investicinių vienetų tikroji vertė nustatoma pagal emitento skelbiamą grynųjų aktyvų vertę (GAV), kurią nustato emitentas arba jo paskirtas to KIS administratorius. Parduoti laikomo finansinio turto tikrosios vertės pasikeitimas pripažįstamas finansinės investicinės veiklos pajamomis arba sąnaudomis.
27. Iš išvestinių finansinių priemonių atsirandantis finansinis turtas paskutinę kiekvieno ataskaitinio laikotarpio dieną vertinamas tikrąja verte, išskyrus tuos atvejus, kai tikroji vertė negali būti patikimai nustatyta. Finansinio turto iš išvestinių finansinių priemonių tikrosios vertės pokytis pripažįstamas finansinės ir investicinės veiklos pajamomis arba sąnaudomis tą ataskaitinį laikotarpį, už kurį nustatytas. Išvestinės finansinės priemonės tikroji vertė nustatoma pagal aktyviojoje rinkoje skelbiamą rinkos kainą (naudojama aktyviojoje rinkoje skelbiama paskutinės ataskaitinio laikotarpio dienos kaina, o jei jos nėra - paskutinio analogiško sudaryto sandorio kaina, jeigu ekonominės aplinkybės nėra reikšmingai pasikeitusios), arba pinigų srautų metodu pagal formulę:
TV = (PS1 – PS2 ) / (1+r) n, kur:
PS1 – pinigų srautai, panaudojus išvestinę finansinę priemonę;
PS2 – pinigų srautai, nepanaudojus išvestinės finansinės priemonės;
[bookmark: part_0dfb3fd4916e46fe9368408d4a36000d][bookmark: part_c3f288265ba740b793cd3a075de2a0d9][bookmark: part_8b85885c58294a7b9bbcf2786d4a3c87]r – apskaičiuotų palūkanų (diskonto) norma (Fondo gautų tos pačios trukmės paskolų palūkanų norma, arba to paties laikotarpio Vyriausybės vertybinių popierių palūkanų normą);
n – laikotarpis, kurio grynieji būsimieji pinigų srautai yra skaičiuojami.
28. Jeigu yra galimybė nepanaudoti išvestinės finansinės priemonės ir jeigu pinigų srautai, nepanaudojus išvestinės finansinės priemonės, yra palankesni, negu ją panaudojant, išvestinės finansinės priemonės vertė yra lygi nuliui. 
29. Iki išpirkimo termino laikomą finansinį turtą įgijus viešu būdu (įgijus ne nuosavybės vertybinių popierių, skirtų viešam platinimui) laikoma, kad jo palūkanų norma atitinka rinkos palūkanų normą, todėl įsigijimo metu jo amortizuota savikaina atitinka įsigijimo savikainą. Tokių vertybinių popierių premija (nuolaida) amortizuojama per laikotarpį iki finansinės priemonės išpirkimo termino. Investicijų į iki išpirkimo termino laikomą finansinį turtą nuvertėjimo nuostoliai registruojami kaip finansinės ir investicinės veiklos sąnaudos. 
30. Ne viešu būdu įsigijus Lietuvos Respublikos Vyriausybės arba Lietuvos banko išleistų vertybinių popierių, laikomų iki išpirkimo termino, finansinio turto amortizuota savikaina prilyginama to turto įsigijimo savikainai. Sandorio aplinkybės ir sutartyse nustatyta palūkanų norma nurodomos aiškinamajame rašte. 
31. Ilgalaikės gautinos sumos ataskaitinio laikotarpio pabaigoje įvertinamos amortizuota savikaina, skirtumą tarp amortizuotos ir įsigijimo savikainos pripažįstant finansinės ir investicinės veiklos sąnaudomis (pajamomis). Amortizuotos savikainos skaičiavimui taikoma diskonto norma lygi rinkos palūkanų normai, nebent skirtumas tarp sutarties ir rinkos palūkanų normos yra ne daugiau nei 0,5 procentinio punkto - tuomet laikomasi nuostatos, kad sutarties palūkanų norma atitinka rinkos palūkanų normą. Amortizacija (skirtumas dėl kiekvieno vėlesnio amortizuotos savikainos apskaičiavimo) pripažįstama palūkanų pajamomis.
32.  Jeigu pasikeičia finansinio turto, įvertinto amortizuota savikaina, pinigų srautų sumos arba laikotarpiai, amortizuota savikaina yra apskaičiuojama remiantis naujai nustatytais pinigų srautais. Amortizuotos savikainos pokytis dėl pasikeitusių pinigų srautų sumų arba laikotarpių yra priskiriamas ataskaitinio laikotarpio finansinės ir investicinės veiklos pajamoms arba sąnaudoms.
33. Gautinos sumos Fondo apskaitoje registruojamos tada, kai Fondas įgyja teisę gauti pinigus ar kitą finansinį turtą. 
34. Gautinos pensijų anuitetų įmokos (ir tuo pačiu - pensijų anuitetų įmokų pajamos) pripažįstamos, kai Fondas įgyja teisę iš pensijų kaupimo bendrovės gauti vienkartinę įmoką iš dalyvio šios bendrovės valdomame pensijų fonde sukaupto turto. Teisė gauti šią įmoką įgyjama dalyviui pateikus prašymą pensijų kaupimo bendrovei dėl pensijų išmokos sutarties sudarymo.
35. Dalyviui vienašališkai atsisakius įsigyti pensijų anuitetą, gautinos pensijų anuitetų įmokos sumažinamos, mažinant pensijų anuitetų įmokų pajamas. Jei įsigyti pensijų anuitetą atsisakoma po ataskaitinio laikotarpio pabaigos, bet iki finansinių ataskaitų rinkinio sudarymo datos, toks įvykis laikomas koreguojančiu poataskaitiniu įvykiu, jei gautina suma dėl atsisakymo įsigyti pensijų anuitetą sumažėja reikšmingai. Šiuo atveju surašoma buhalterinė pažyma ir koreguojamos finansinės ataskaitos. Jei dėl atsisakymo įsigyti pensijų anuitetą gautina suma sumažėja nereikšmingai, gautinos pensijų anuitetų įmokos mažinamos kitą ataskaitinį laikotarpį (kai dalyvis atsisako įsigyti pensijų anuitetą).
36. [bookmark: _Ref228093217][bookmark: _Ref214524441]Gautinos sumos už parduotą finansinį turtą (vertybinius popierius) registruojamos, kai Fondas perduoda visą riziką ir naudą, susijusią su finansiniu turtu pirkėjui ir tikėtina, kad ekonominė nauda bus gauta. Pardavimo sandorių gautinos sumos apskaitoje registruojamos prekybos datą.
37. [bookmark: _Ref214784860]Gautini delspinigiai pripažįstami pagal jų apskaičiavimo aktą. Kitos gautinos sumos registruojamos pagal dokumentą, kuriuo patvirtinama Fondo teisė į gautiną sumą, šio dokumento data (pvz. akcininkų sprendimas dėl dividendų paskelbimo). 
38.  Sukauptos gautinos sumos - sukauptos finansavimo pajamos iš valstybės biudžeto, kai asignavimai dar nėra patvirtinti. Fondo apskaitoje taip pat pripažįstamos uždirbtos sukauptos terminuotųjų indėlių palūkanų pajamos, kai ataskaitinio laikotarpio pabaigoje indėlio terminas nepasibaigęs, bet labai tikėtina, kad Fondas gaus sukauptų palūkanų sumą, kurią galima patikimai įvertinti remiantis terminuotojo indėlio sutartimi. Jeigu indėliai yra atsiimami prieš terminą, tuomet yra mažinamos apskaičiuotos sukauptos palūkanų pajamos, jei dėl sutarties nutraukimo Fondas netenka dalies arba visų palūkanų.
39.  Pagal Papildomo savanoriško pensijų kaupimo įstatymo 45 str. Fondo terminuotieji indėliai gali būti ne ilgesnio nei 12 mėnesių laikotarpio. Indėliai, kurių terminas ilgesnis nei 3 mėnesiai, bet trumpesnis kaip 12 mėnesių, priskiriami prie trumpalaikių indėlių, o kurių terminas iki 3 mėnesių – prie pinigų ekvivalentų. Pirminio pripažinimo metu Fondo indėliai registruojami įsigijimo savikaina (nominaliąja verte) pagal indėlių sutartis. Kiekvieno ketvirčio pabaigoje trumpalaikiai indėliai vertinami įsigijimo savikaina, atėmus nuvertėjimo nuostolius. 
40. [bookmark: _Toc229882760]Pinigų ekvivalentai – trumpalaikės (iki 3 mėnesių) likvidžios investicijos, kurios gali būti greitai iškeičiamos į tam tikras pinigų sumas ir kurių vertės pokyčio rizika yra nereikšminga, pvz. terminuotieji indėliai iki 3 mėn., pinigų rinkos priemonės ir kitos investicijos į ne nuosavybės vertybinius popierius, kurių išpirkimo terminas yra ne ilgesnis kaip 3 mėnesiai po investicijų įsigijimo. Investicijos į nuosavybės vertybinius popierius ir KIS vienetus nepriskiriamos prie pinigų ekvivalentų.
41. Pinigai – pinigai bankų sąskaitose ir pervesti, bet dar negauti pinigai (pinigai kelyje). Pinigai bankų sąskaitose apskaitoje registruojami įplaukus į banko sąskaitą lėšoms pagal banko sąskaitų išrašus. Pinigai kelyje registruojami Fondo sąskaitose, gavus įrodymų, kad Fondo debitorius arba kreditorius iki laikotarpio pabaigos pervedė pinigus, tačiau ši suma dar neįplaukė į Fondo banko sąskaitą.
42. Pasikeitus Fondo planams ar galimybėms naudoti finansinį turtą, jis pergrupuojamas. Perkėlimas į naują finansinio turto grupę apskaitoje registruojamas kaip buvusio turto nurašymas ir naujo turto įsigijimas perkėlimo į kitą grupę dieną. Toks finansinis turtas iš naujo įvertinamas pagal tai finansinio turto grupei taikomus paskesnio įvertinimo reikalavimus. Finansinio turto balansinės vertės skirtumas dėl pergrupavimo pripažįstamas finansinės ir investicinės veiklos pajamomis arba sąnaudomis.
43. Pagal paskutinės kiekvieno ataskaitinio laikotarpio dienos informaciją nustatoma, ar yra finansinio turto nuvertėjimo požymių (vertybinių popierių emitentas turi didelių finansinių sunkumų ar yra didelė tikimybė, kad jis bankrutuos; dėl vertybinių popierių emitento finansinių sunkumų aktyviojoje rinkoje yra apribota prekyba jo nuosavybės vertybiniais popieriais; laiku nevykdomi įsipareigojimai, susiję su palūkanų ar skolos grąžinimu ir pan.). Jei tokių požymių esama, nustatoma už tą finansinį turtą tikėtina atgauti suma. Jei tikėtina atgauti suma mažesnės už balansinę vertę,  registruojami finansinio turto nuvertėjimo nuostoliai, lygūs finansinio turto balansinės vertės ir už jį atgautinos sumos skirtumui. Nuvertėjimo nuostoliai pripažįstami ataskaitinio laikotarpio finansinės ir investicinės veiklos sąnaudomis, išskyrus gautinų sumų nuvertėjimo nuostolius, kurie yra priskiriami kitoms pagrindinės veiklos sąnaudoms (abejotinų skolų sąnaudoms). Jei per kitą ataskaitinį laikotarpį finansinio turto nuvertėjimo suma sumažėja, nuvertėjimo nuostoliai sumažinami arba panaikinami mažinant kitas pagrindinės veiklos arba finansinės ir investicinės veiklos sąnaudas. 
44. Nuvertėjimas skaičiuojamas kiekvienai gautinai sumai ir to paties emitento išleistiems vienarūšiams vertybiniams popieriams. Nuvertėjimas neskaičiuojamas finansiniam turtui, kuris apskaitomas tikrąja verte. 
45. Fondo finansinis turtas (ar jo dalis) nurašoma tik tada, kai Fondas netenka teisės to finansinio turto (ar jo dalies) kontroliuoti, t.y. kai gauna visą sutartyje numatytą naudą, baigiasi teisių galiojimo laikas arba teisės perleidžiamos kitoms šalims. Iš išvestinės finansinės priemonės atsirandantis finansinis turtas nurašomas, kai pasibaigia iš išvestinės finansinės priemonės kylančios teisės. Parduotas finansinis turtas nurašomas prekybos datą.
IV SKYRIUS
TECHNINIAI ATIDĖJINIAI

46. Techninis atidėjinys – Fondo įsipareigojimas dalyviams mokėti ar paskirstyti pensijų anuitetą jo mokėtojo sprendime dėl pensijų anuitetų mokėjimo ar paskirstymo nustatytomis sąlygomis. 
47. Fondo techninių atidėjinių apskaita tvarkoma pagal 29-ojo VSAFAS „Pensijų anuitetų fondo apskaita ir ataskaitų rinkinys“  reikalavimus.
48. Techniniai atidėjiniai skaičiuojami vadovaujantis priežiūros institucijos (Lietuvos banko) nustatytais reikalavimais, laikantis apdairumo, patikimumo ir objektyvumo principų, vertinant informaciją ir duomenis apie prisiimamą riziką pagal priimtus sprendimus dėl pensijų anuitetų mokėjimo bei VSDFV direktoriaus įsakymu patvirtinta Pensijų anuitetų fondo techninių atidėjinių apskaičiavimo metodika.
49. Fonde sudaromi šie techniniai atidėjiniai: 
49.1. pensijų anuitetų padengimo techninis atidėjinys (PAPTA) - dalyviams  mokėtinos sumos, kurių mokėjimo terminas ataskaitinio laikotarpio pabaigoje dar nėra suėjęs. Priskiriamas prie ilgalaikių įsipareigojimų, išskiriant einamųjų metų dalį pagal per 12 mėn. nuo einamojo ataskaitinio laikotarpio paskutinės dienos numatomą išmokėti sumą;
49.2. numatomų išmokų (išmokėjimų) techninis atidėjinys (NITA) - Fondo dalyviams ar jų paveldėtojams mokėtinos sumos, kurių mokėjimo terminas ataskaitinio laikotarpio pabaigoje yra suėjęs. Priskiriamas prie trumpalaikių įsipareigojimų; 
49.3. vienkartinių įmokų grąžinimo techninis atidėjinys (VIGTA) - iš vienkartinių įmokų uždirbto pelno dalis, kurią Fondo valdymo organų nuožiūra numatoma paskirstyti dalyviams, bet kuri dar nepaskirstyta. Priskiriamas prie ilgalaikių įsipareigojimų išskiriant einamųjų metų dalį, arba prijungiamas prie PAPTA. 
50. Techniniai atidėjiniai kiekvienai pensijų anuitetų rūšiai ir porūšiui sudaromi atskirai.
51. Techniniai atidėjiniai pripažįstami tokia tvarka:
51.1.	pensijų anuitetų padengimo techninis atidėjinys – kai atsiranda Fondo prievolė dalyviams einamuoju ir ateinančiais ataskaitiniais laikotarpiais mokėti pensijų anuiteto išmokas. Ši prievolė atsiranda priėmus dalyvio pensijų kaupimo bendrovei pateiktą prašymą dėl pensijų išmokos sutarties sudarymo;
51.2.	numatomų išmokų (išmokėjimų) techninis atidėjinys – kai atsiranda Fondo prievolė mokėti dalyviams pensijų anuiteto išmoką už einamąjį ataskaitinį laikotarpį;
51.3.	vienkartinių įmokų grąžinimo techninis atidėjinys – Fondo valdymo organams priėmus sprendimą dėl dalies Fondo uždirbto pelno skyrimo dalyviams.
52. Fondo techniniai atidėjiniai pirminio pripažinimo metu vertinami ir finansinės būklės ataskaitoje nurodomi dabartine išmokų verte. Techninių atidėjinių dabartinei vertei apskaičiuoti taikoma palūkanų norma nustatoma atsižvelgiant į priežiūros institucijos nustatytus reikalavimus.
53. Techniniai atidėjiniai apskaičiuojami pagal dalyvio prašymo dėl pensijų išmokos sutarties sudarymo pateikimo datą. Jei dalyvis vienašališkai atsisako įsigyti pensijų anuitetą per PKĮ nustatytą terminą, techniniai atidėjiniai koreguojami (mažinami), mažinant techninių atidėjinių sąnaudas. Jei toks atsisakymas įvyksta po ataskaitinio laikotarpio pabaigos, bet iki finansinių ataskaitų rinkinio sudarymo datos, toks įvykis laikomas  koreguojančiu poataskaitiniu įvykių, jei anuliuotų sutarčių suma yra reikšminga. Tokiu atveju surašoma buhalterinė pažyma ir koreguojamos finansinės ataskaitos. Jei anuliuotų sutarčių  suma nereikšminga, ši korekcija atliekama kitą ataskaitinį laikotarpį (kai dalyvis atsisako įsigyti pensijų anuitetą).
54. Techniniai atidėjiniai registruojami apskaitos registruose pasibaigus kiekvienam ataskaitiniam laikotarpiui pagal paskutinės to ataskaitinio laikotarpio dienos duomenis. 
55. Techniniai atidėjiniai peržiūrimi ir jų vertė koreguojama pasibaigus kiekvienam ataskaitiniam laikotarpiui, atsižvelgiant į naujus įvykius ir aplinkybes, pagal paskutinės to ataskaitinio laikotarpio dienos duomenis. Techninių atidėjinių, išskyrus numatomų išmokų (išmokėjimų) techninius atidėjinius, dabartinės vertės pokytis didina arba mažina techninių atidėjinių vertės pasikeitimo sąnaudas. Numatomų išmokų (išmokėjimų) techninio atidėjinio vertės pokytis didina arba mažina pensijų anuitetų išmokų sąnaudas.
56. Numatomų išmokų (išmokėjimų) techninis atidėjinys apima mokėtinas pensijų anuitetų išmokas, kurių mokėjimo terminas jau yra suėjęs, iš šių išmokų išskaitytas mokėtinas sumas globos įstaigoms, pagal vykdomuosius raštus ir kitas išskaitytos sumas, taip pat mokėtinas paveldėtas pensijų anuitetų išmokas. Šių išmokų mokėjimo tvarka numatyta VSDFV Pensijų anuitetų skyrimo ir mokėjimo tvarkos apraše.
57. Kiekvieno kalendorinio mėnesio mokėtinos pensijų anuitetų išmokos ir susiję išskaitymai bei pensijų anuitetų išmokų sąnaudos registruojami apskaičiavus ir išmokėjus mokėtiną to kalendorinio mėnesio išmokų sumą. 
58. Ataskaitinio laikotarpio pabaigoje pensijų anuitetų gavėjams už pirmąjį mėnesį mokėtinos pensijų anuitetų sumos, neišmokėtos paskutinį ataskaitinio laikotarpio mėnesį, registruojamos kaip numatomų išmokų (išmokėjimų) techninis atidėjinys (NITA) ir pensijų anuitetų išmokų sąnaudos. 
59. Už informacijos apie kiekvienos rūšies techninių atidėjinių dydį ir pokyčius pateikimą VSDFV Finansų ir apskaitos skyriui laiku yra atsakingas VSDFV Pensijų anuitetų skyriaus vyriausias aktuaras.

V SKYRIUS
ATIDĖJINIAI (KITI)

60. Atidėjinys – įsipareigojimas, kurio galutinės įvykdymo sumos arba įvykdymo laiko negalima tiksliai nustatyti, tačiau galima patikimai įvertinti ir kuris kyla dėl praeities įvykio.
61. Atidėjinių apskaita tvarkoma pagal 18-ojo VSAFAS „Atidėjiniai, neapibrėžtieji įsipareigojimai neapibrėžtasis turtas ir poataskaitiniai įvykiai“ reikalavimus. 
62. Atidėjiniai pripažįstami ir apskaitoje registruojami, kai atitinka visus šiuos pripažinimo kriterijus:
62.1. Fondas turi įsipareigojimą (teisinę prievolę arba neatšaukiamąjį pasižadėjimą) dėl praeityje įvykusio įvykio, ką parodo pvz. pateiktas ieškinys žalos atlyginimui, priimti teisės aktai, dėl kurių gali atsirasti išlaidų, susijusių su ankstesniai laikotarpiais ir pan.;
62.2. tikimybė, kad įsipareigojimą reikės padengti turtu, yra didesnė už tikimybę, kad nereikės (daugiau nei 50 %);
62.3. įsipareigojimo suma gali būti patikimai įvertinta.
63. Jei patenkinamos ne visos šios sąlygos, atidėjiniai nėra pripažįstami, o informacija apie susijusį su tikėtina sumokėti suma neapibrėžtąjį įsipareigojimą yra pateikiama finansinių ataskaitų aiškinamajame rašte.
64. Atidėjinio suma pripažįstama atsižvelgiant į labiausiai tikėtiną dabartiniam įsipareigojimui padengti reikalingų išlaidų suma paskutinę ataskaitinio laikotarpio dieną. Atidėjinio sumos dydis nustatomas remiantis panašios veiklos patirtimi, pasirašytomis sutartimis, priimtais teisės aktais, ekspertų išvadomis, poataskaitiniais įvykiais ir panašiai.
65. Paskutinę kiekvieno ataskaitinio laikotarpio dieną atidėjiniai peržiūrimi ir jų vertė koreguojama, atsižvelgiant į naujus įvykius ir aplinkybes. Jei paaiškėja, kad įsipareigojimų turtu dengti nereikės ar atidėjinio suma sumažėjo, atidėjiniai panaikinami arba sumažinami.
66. Ilgalaikiai atidėjiniai diskontuojami iki dabartinės jų vertės. Taikoma diskonto norma, tiksliausiai parodanti dabartinės pinigų vertės ir įsipareigojimui būdingos rizikos rinkos įvertinimą.
67. Jeigu registruojami ilgalaikiai atidėjiniai, einamųjų metų ilgalaikių atidėjinių dalis išskiriama tuo atveju, jeigu yra labiau tikėtina negu ne, kad įsipareigojimą, kuriam yra suformuotas ilgalaikis atidėjinys, reikės apmokėti per 12 mėn. nuo einamojo ataskaitinio laikotarpio paskutinės dienos.
68. [bookmark: _Ref222126284]Atidėjinys nurašomas pasikeitus aplinkybėms ir pagrįstai nusprendus, kad tikimybė, jog gali atsirasti įsipareigojimas, tapo mažesnė negu 50 procentų.
69. Atidėjiniai perkeliami į mokėtinas sumas tada, kai nustatoma tiksli įsipareigojimo suma ir mokėjimo terminas. Skirtumas tarp apskaičiuotos atidėjinio sumos ir nustatytos mokėtinos sumos registruojamas kaip sąnaudų padidėjimas arba sumažėjimas. 

VI SKYRIUS
FINANSINIAI ĮSIPAREIGOJIMAI 

70. Finansiniai įsipareigojimai – įsipareigojimai perduoti pinigus ar kitą finansinį turtą kitai šaliai arba pasikeisti finansinėmis priemonėmis su kita šalimi galimai sau nepalankiomis sąlygomis.
71. Finansinių įsipareigojimų apskaita tvarkoma pagal 17-ojo VSAFAS „Finansinis turtas ir finansiniai įsipareigojimai“ ir 29-ojo VSAFAS „Pensijų anuitetų fondo apskaita ir ataskaitų rinkinys“ reikalavimus.
72. Finansiniai įsipareigojimai apskaitoje registruojami tik tada, kai Fondas prisiima įsipareigojimą sumokėti pinigus ar atsiskaityti kitu finansiniu turtu. 
73. Iš išvestinės finansinės priemonės atsirandantis finansinis įsipareigojimas registruojamas, kai pagal sutartį Fondas prisiima įsipareigojimą pagal šią priemonę atsiskaityti turtu.
74. [bookmark: part_b1b06729a6ad4736a251aea9a700d5f4][bookmark: part_ee3b9c2da604492db7ce97fe0b7deee8]Fondo apskaitoje finansiniai įsipareigojimai skirstomi į ilgalaikius ir trumpalaikius. Nustatant, ar įsipareigojimai priskirtini ilgalaikiams ar trumpalaikiams, atsižvelgiama į jų numatomą įvykdymą per 12 mėnesių skaičiuojant nuo einamojo ataskaitinio laikotarpio paskutinės dienos. 
75. Fondo ilgalaikiams finansiniams įsipareigojimams priskiriami ilgalaikiai įsipareigojimai pagal gautas paskolas ir dėl išvestinių finansinių priemonių atsirandantys ilgalaikiai įsipareigojimai (ilgalaikiai skoliniai įsipareigojimai).
76. Fondo trumpalaikiams finansiniams įsipareigojimams priskiriami:
76.1. ilgalaikių paskolų (skolinių įsipareigojimų) einamųjų metų dalis;
76.2. trumpalaikės paskolos (skoliniai įsipareigojimai);
76.3. mokėtinos sumos už valdymą ir administravimą;
76.4. mokėtinos sumos už įgytus vertybinius popierius;
76.5. sukauptos mokėtinos sumos;
76.6. kiti trumpalaikiai įsipareigojimai.
77. Pirminio pripažinimo metu įsipareigojimai įvertinami įsigijimo savikaina. Su sandorių sudarymu (pvz. paskolų gavimu) susijusios išlaidos pripažįstamos pagrindinės veiklos sąnaudomis tuo laikotarpiu, kai jos susidaro. 
78. Po pirminio pripažinimo prieš sudarant finansinių ataskaitų rinkinį finansiniai įsipareigojimai įvertinami:
78.1. ilgalaikiai finansiniai įsipareigojimai ir jų einamųjų metų dalis – amortizuota savikaina;
78.2. trumpalaikiai finansiniai įsipareigojimai – įsigijimo savikaina;
78.3. iš išvestinių finansinių priemonių atsirandantis finansinis įsipareigojimas vertinamas tikrąja verte (jei ją galima patikimai nustatyti).
79. Ilgalaikų skolinių įsipareigojimų (paskolų) amortizuota savikaina apskaičiuojama taikant apskaičiuotų palūkanų normą, lygią rinkos palūkanų normai, už kurią Fondas galėtų gauti paskolą ilgalaikių įsipareigojimų laikotarpiui. Tokia palūkanų norma lygi atitinkamos trukmės Vyriausybės vertybinių popierių palūkanų normai. Jei reikiamo laikotarpio Vyriausybės vertybinių popierių palūkanų norma nenurodyta, taikoma tokių vertybinių popierių artimiausios trukmės palūkanų norma. Iš Finansų ministerijos gautų paskolų apskaičiuotų palūkanų norma derinama su Finansų ministerijos Valstybės iždo departamentu. Ilgalaikių įsipareigojimų amortizuota savikaina skaičiuojama (skiriasi nuo įsigijimo savikainos) tada, kai apskaičiuotų palūkanų norma daugiau negu 0,5 procentinio punkto nukrypsta nuo sutartyje nurodytos palūkanų normos.
80. Jeigu ilgalaikis skolinis įsipareigojimas yra prisiimamas palankesnėmis nei rinkos sąlygomis (sutartyje nurodyta palūkanų norma mažesnė už rinkos palūkanų normą), įsipareigojimų įsigijimo ir amortizuotos savikainos skirtumas yra pripažįstamas finansinės ir investicinės veiklos pajamomis, o skirtumas dėl kiekvieno vėlesnio amortizuotos savikainos apskaičiavimo pripažįstamas finansinės ir investicinės veiklos sąnaudomis.
81. Jeigu ilgalaikio skolinio įsipareigojimo palūkanų norma yra kintama, amortizuota savikaina paskutinę ataskaitinio laikotarpio dieną yra perskaičiuojama pritaikius naują, t. y. pasikeitusią, rinkos palūkanų normą. 
82. Kiekvieno ataskaitinio laikotarpio paskutinę dieną ilgalaikių skolinių įsipareigojimų dalis, kuri bus grąžinta per 12 mėnesių po paskutinės einamojo ataskaitinio laikotarpio dienos, perkeliama į trumpalaikius įsipareigojimus ir registruojama sąskaitose, skirtose ilgalaikių skolinių įsipareigojimų einamųjų metų daliai.
83. [bookmark: _Ref228096012]Mokėtinos sumos už valdymą ir administravimą - Fondo tvarkytojui (VSDFV) mokėtinos sumos už Fondo valdymą ir administravimą Pensijų anuitetų fondo valdymo ir administravimo sąnaudų kompensavimo tvarkos apraše nustatyta tvarka.
84. Kiti trumpalaikiai įsipareigojimai - mokėtinos sumos už įgytus vertybinius popierius, jų saugojimą, mokėtini vertybių popierių operacijų ir vertybinių popierių prekybos mokesčiai, vertybinių popierių prekybos tarpininkams mokėtini mokesčiai. 
85. [bookmark: _Ref212609906]Trumpalaikiai įsipareigojimai registruojami apskaitoje ūkinės operacijos ar ūkinio įvykio dieną pagal visus ne vėliau kaip iki kito mėnesio 25 dienos gautus dokumentus. Negavus apskaitos dokumentų, kuriais patvirtinami Fondo įsipareigojimai, tačiau esant įrodymų, kad sąnaudos, susijusios su ataskaitiniu laikotarpiu, buvo padarytos, surašoma buhalterinė pažyma ir apskaitoje registruojamos sąnaudos ir sukauptos mokėtinos sumos. Kitą laikotarpį gavus apskaitos dokumentą, kuriuo patvirtinamos padarytos sąnaudos ir Fondo įsipareigojimas, mažinamos sukauptos mokėtinos sumos ir registruojamos atitinkamos mokėtinos sumos. Jei yra neatitikimų, jie yra registruojami tose pačiose sąnaudų sąskaitose kaip ir praėjusį laikotarpį apskaičiuota sąnaudų suma.
86. Fondas nurašo iš apskaitos registrų finansinį įsipareigojimą ar jo dalį tik tada, kai įsipareigojimas įvykdomas, yra panaikinamas ar nustoja galioti.

VII SKYRIUS
FINANSAVIMO SUMOS 

87. [bookmark: OLE_LINK1][bookmark: _Ref184530647]Finansavimo sumų apskaita tvarkoma pagal 20-ojo VSAFAS „Finansavimo sumos“ reikalavimus ir 29-ojo VSAFAS „Pensijų anuitetų fondo apskaita ir ataskaitų rinkinys“.
88. [bookmark: _Ref214790451]Fondui finansavimo sumos iš valstybės biudžeto skiriamos Pensijų kaupimo įstatyme nustatyta tvarka, jeigu turto, dengiančio pensijų anuitetų techninius atidėjinius, vertė tampa mažesnė negu pensijų anuitetų mokėtojo suformuotų pensijų anuitetų techninių atidėjinių suma, o pagal parengtą padėties atkūrimo planą neprognozuojamas padėties ištaisymas. Tuomet priežiūros institucijai, Socialinės apsaugos ir darbo ministerijai ir Finansų ministerijai pateikiamas padėties atkūrimo planas, kuriame nurodoma lėšų, reikalingų techniniams atidėjiniams padengti (Fondo ataskaitinio ir ankstesnių laikotarpių nuostoliams dengti) iš valstybės biudžeto asignavimų, poreikis. Tokios lėšos numatomos Lietuvos Respublikos artimiausių biudžetinių metų valstybės biudžeto ir savivaldybių biudžetų finansinių rodiklių patvirtinimo įstatyme bei Lietuvos Respublikos artimiausių biudžetinių metų Pensijų anuitetų fondo biudžeto rodiklių patvirtinimo įstatyme.
89. Gautinos finansavimo sumos iš valstybės biudžeto (2 klasė) ir finansavimo pajamos Fondo apskaitoje registruojamos tuomet, kai remiantis dokumentais galima tiksliai įvertinti gautiną finansavimo sumą ir yra žinoma, jog ši suma bus gauta. Gautinos finansavimo sumos iš valstybės biudžeto pripažįstamos, kai Fondas turi nuostolių, kuriems dengti skirti asignavimai patvirtinami tų pačių metų arba po jų einančių metų Valstybės biudžeto ir savivaldybių biudžetų finansinių rodiklių patvirtinimo įstatymu. Gautinos finansavimo sumos nurašomos, kai pinigai gaunami į Fondo sąskaitą banke. Kai nėra apskaitos dokumento, pagal kurį būtų galima registruoti gautinas finansavimo sumas, bet labai tikėtina, kad Fondas gaus konkrečią sumą, registruojamos sukauptos gautinos sumos. 
90. Sukauptos gautinos sumos - sukauptos finansavimo pajamos iš valstybės biudžeto, kai Fondo ataskaitinio ir ankstesnių laikotarpių nuostolius numatoma dengti iš valstybės biudžeto asignavimų, bet asignavimai dar nėra patvirtinti. 
91. Fondo gautų finansavimo sumų (4 klasė) sąskaita yra skirstoma į gautas, panaudotas ir grąžintas finansavimo sumas. Gautinos finansavimo sumos registruojamos, kai galima įvertinti gautiną finansavimo sumą ir yra žinoma, jog ši suma bus gauta, tuo pačiu registruojant panaudoto finansavimo sumas. Gautos finansavimo sumos apskaitoje registruojamos, kai pinigai faktiškai gaunami į Fondo banko sąskaitą. Jeigu gautai finansavimo sumai prieš tai buvo užregistruota gautina finansavimo suma, tuomet registruojant gautą finansavimo sumą atitinkama suma sumažinama gautina finansavimo suma.
92. [bookmark: _Ref228246284]4 klasės finansavimo sumų sąskaitos uždaromos ne vėliau kaip iki Fondo finansinių ataskaitų sudarymo finansinių metų paskutinės dienos data debetuojant gautas finansavimo sumas ir kredituojant panaudotas ir grąžintas finansavimo sumas.
93. Finansavimo pajamos registruojamos, kai Fondo gautinos arba gautos finansavimo sumos panaudojamos patirtiems nuostoliams kompensuoti, t.y. iš karto, kai remiantis dokumentais arba kita patikima informacija galima tiksliai įvertinti gautiną finansavimo sumą ir yra labai tikėtina, jog ši suma bus gauta. 
94. Negrąžintinomis pripažintos paskolos iš viešojo sektoriaus subjektų pripažįstamos Fondo gautomis finansavimo sumomis. Finansavimo sumos, už kurias nereikės atsiskaityti ir kurių nereikės grąžinti į valstybės biudžetą, pripažįstamos Fondo finansavimo pajamomis.

VIII SKYRIUS
PAJAMOS

95. Pajamos – gauta, gaunama arba gautina ekonominė nauda už viešųjų paslaugų teikimą, prekių ir paslaugų pardavimą per ataskaitinį laikotarpį, kai turto vertė padidėja arba įsipareigojimai sumažėja, dėl ko padidėja grynasis turtas, išskyrus tiesioginį jo didinimą.
96. Fondo apskaitoje pajamos skirstomos į: 
96.1. finansavimo pajamas;
96.2. pensijų anuitetų įmokų pajamas;
96.3. finansinės ir investicinės veiklos pajamas.
97. Finansavimo pajamų apskaita apskaita tvarkoma pagal 20-ojo VSAFAS „Finansavimo sumos“ ir 29-ojo VSAFAS „Pensijų anuitetų fondo apskaita ir ataskaitų rinkinys“ reikalavimus ir nurodyta apskaitos politikos VII skyriuje.
98. Pensijų anuitetų įmokų pajamų apskaita tvarkoma pagal 29-ojo VSAFAS „Pensijų anuitetų fondo apskaita ir ataskaitų rinkinys“ reikalavimus.
99. Pensijų anuitetų įmokų pajamos - pagal Pensijų kaupimo įstatymą iš pensijų kaupimo bendrovių gautinos ir gautos vienkartinės įmokos iš dalyvio vardu pensijų fonde sukaupto pensijų turto, kuriomis apmokamas dalyvio įgytas pensijų anuitetas. Jos pripažįstamos vadovaujantis kaupimo principu, t.y. atsiradus teisei iš pensijų kaupimo bendrovės gauti vienkartinę įmoką iš dalyvio šios bendrovės valdomame pensijų fonde sukaupto turto. Teisė gauti šią įmoką įgyjama dalyviui pateikus prašymą pensijų kaupimo bendrovei dėl pensijų išmokos sutarties sudarymo.
100. [bookmark: _Toc229882764]Jei dalyvis vienašališkai atsisako įsigyti pensijų anuitetą per Pensijų kaupimo įstatyme nustatytą terminą, pensijų anuitetų įmokų pajamos sumažinamos (pensijų išmokos sutartis ir sprendimas dėl pensijų anuiteto mokėjimo anuliuojami). Jei toks atsisakymas įvyksta po ataskaitinio laikotarpio pabaigos, bet iki finansinių ataskaitų rinkinio sudarymo datos, toks įvykis laikomas  koreguojančiu poataskaitiniu įvykiu, jei anuliuotų sprendimų dėl pensijų anuiteto mokėjimo suma yra reikšminga. Tokiu atveju surašoma buhalterinė pažyma ir koreguojamos finansinės ataskaitos. Jei anuliuotų sprendimų dėl pensijų anuiteto mokėjimo suma nereikšminga, pajamos mažinamos kitą ataskaitinį laikotarpį (kai dalyvis atsisako įsigyti pensijų anuitetą).
101. Pensijų anuitetų įmokų pajamos Fondo apskaitoje ir veiklos rezultatų ataskaitoje skirstomos pagal pensijų anuitetų rūšį į:
101.1. Standartinio pensijų anuiteto pajamas;
101.2. Standartinio pensijų anuiteto su garantuojamu mokėjimo laikotarpiu pajamas;
101.3. Atidėtojo pensijų anuiteto pajamas. 
102. Finansinės ir investicinės veiklos pajamos pripažįstamos tada, kai tenkinamos 10-ajame VSAFAS „Kitos pajamos“ nustatytos sąlygos.
103. Fondo finansinės ir investicinės veiklos pajamas sudaro:
103.1. finansinio turto (vertybinių popierių ir išvestinių finansinių priemonių) tikrosios vertės pasikeitimo pelnas,
103.2. finansinio turto perleidimo pelnas,
103.3. palūkanų pajamos, 
103.4. kitos finansinės ir investicinės veiklos pajamos.
104. Palūkanų pajamos iš einamųjų sąskaitų likučių ir banke laikomų terminuotųjų indėlių pripažįstamos kaupimo principu pagal banko išrašą ar sutartį, ne rečiau kaip kiekvieno ataskaitinio laikotarpio pabaigoje. 
105. Palūkanų pajamos, apskaičiavus iki išpirkimo termino laikomo finansinio turto (pvz. skolos vertybinių popierių) amortizuotą savikainą, pripažįstamos pagal buhalterinę pažymą ne rečiau nei kiekvieno ataskaitinio laikotarpio pabaigoje.
106. [bookmark: _Ref214778091]Pelnas dėl finansinio turto (vertybinių popierių) tikrosios vertės pasikeitimo pripažįstamas kiekvieno ataskaitinio laikotarpio pabaigoje, kai skirtumas tarp finansinio turto tikrosios vertės ir įsigijimo savikainos arba tikrosios vertės, buvusios paskutiniojo perkainojimo metu, yra teigiamas. Vertybinių popierių perkainojimo pelnu dengiami tų pačių vertybinių popierių (grupės) ataskaitinių metų perkainojimo nuostoliai.
107. Pelnas iš finansinio turto perleidimo apskaičiuojamas, iš to turto pardavimo kainos atėmus paskutinę apskaitoje užregistruotą to turto tikrąją vertę arba amortizuotą savikainą, ir  pripažįstamas, kai Fondas perduoda visą riziką ir naudą, susijusią su finansiniu turtu ir tikėtina, kad ekonominė nauda bus gauta. 
108. Pajamos dėl išvestinių finansinių priemonių tikrosios vertės padidėjimo registruojamos ne rečiau kaip kiekvieno ataskaitinio laikotarpio pabaigoje bei realizavus išvestinę finansinę priemonę. Šios pajamos mažinamos ataskaitinių metų bėgyje sumažėjus išvestinių finansinių priemonių turto tikrajai vertei.
109. Delspinigių pajamos pripažįstamos pagal jų apskaičiavimo aktą arba gavus pinigus. Dividendų pajamos registruojamos akcininkų sprendimo dėl dividendų paskelbimo data. Teigiamos valiutų kursų pasikeitimo įtakos registravimas nurodytas šios apskaitos politikos X skyriuje. 
110. Kitos finansinės ir investicinės veiklos pajamos (pavyzdžiui, pajamos iš įsipareigojimų perskaičiavimo amortizuota savikaina) registruojamos pagal buhalterinę pažymą ar kitą šias pajamas patvirtinantį dokumentą. 

IX SKYRIUS
SĄNAUDOS

111. Sąnaudos – ekonominės naudos sumažėjimas dėl turto sunaudojimo, pardavimo, perdavimo, netekimo arba nuvertėjimo ir įsipareigojimų prisiėmimo per ataskaitinį laikotarpį, dėl ko sumažėja grynasis turtas, išskyrus tiesioginį jo mažinimą. 
112. Sąnaudos vertinamos atsižvelgiant į sumokėtą arba mokėtiną pinigų arba jų ekvivalentų sumą, nebent mokėjimas atidėtas ilgesniam negu 12 mėnesių laikotarpiui skaičiuojant nuo einamojo ataskaitinio laikotarpio paskutinės dienos ir palūkanos nėra išskirtos iš bendros mokėtinos sumos. Tuomet sąnaudų dydis įvertinamas diskontuojant atsiskaitymo sumą, taikant rinkos palūkanų normą.
113. Sąnaudų apskaita tvarkoma pagal 11-ojo VSAFAS „Sąnaudos“ ir 29-ojo VSAFAS „Pensijų anuitetų fondo apskaita ir ataskaitų rinkinys“ reikalavimus. Sąnaudų, susijusių su finansiniu turtu, finansavimo sumų ir įsipareigojimų apskaitos principai nustatyti jų apskaitą reglamentuojančiuose VSAFAS.
114. Fondo apskaitoje sąnaudos skirstomos į: 
114.1. Pagrindinės veiklos sąnaudas:
114.1.1. Techninių atidėjinių vertės pasikeitimo sąnaudos ;
114.1.2. Pensijų anuitetų išmokų sąnaudos;
114.1.3. Valdymo ir administravimo sąnaudos;
114.1.4. Pagrindinės veiklos kitos sąnaudos;
114.2. Finansinės ir investicinės veiklos sąnaudas:
114.2.1. Finansinio turto (vertybinių popierių ir išvestinių finansinių priemonių) tikrosios vertės sumažėjimo nuostoliai;
114.2.2. Finansinio turto perleidimo nuostoliai;
114.2.3. Finansinio turto nuvertėjimo ir nurašymo sąnaudos;
114.2.4. Palūkanų sąnaudos;
114.2.5. Kitos finansinės ir investicinės veiklos sąnaudos
115. Pensijų anuitetų išmokų sąnaudos pripažįstamos atsiradus prievolei sumokėti dalyviui pensijų anuiteto išmoką. Jos apskaičiuojamos kaip pensijų anuitetų išmokų per ataskaitinį laikotarpį ir numatomų išmokų techninio atidėjinio vertės pokyčio per ataskaitinį laikotarpį suma.
116. Pensijų anuitetų išmokų sąnaudos apskaitoje ir veiklos rezultatų ataskaitoje grupuojamos pagal pensijų anuiteto rūšį į:
116.1. standartinio pensijų anuiteto išmokų sąnaudas;
116.2. standartinio pensijų anuiteto su garantuojamu mokėjimo laikotarpiu išmokų sąnaudas (įskaitant paveldėtų išmokų sąnaudas);
116.3. atidėtojo pensijų anuiteto išmokų sąnaudas.
117. Pensijų anuitetų išmokų sąnaudos registruojamos kiekvieną mėnesį apskaičiavus mokėtiną to kalendorinio mėnesio išmokų sumą Pensijų anuitetų skyrimo ir mokėjimo tvarkos apraše nustatyta tvarka. Ataskaitinio laikotarpio pabaigoje pensijų anuitetų gavėjams už pirmąjį mėnesį mokėtinos pensijų anuitetų sumos, neišmokėtos paskutinį ataskaitinio laikotarpio mėnesį, taip pat paveldėtojams neišmokėtos sumos registruojamos kaip pensijų anuitetų išmokų sąnaudos ir numatomų išmokėjimų techninis atidėjinys (sukauptos anuitetų išmokų sąnaudos - NITA). Kito ataskaitinio laikotarpio pabaigoje pensijų anuitetų išmokų sąnaudos koreguojamos didinant arba  mažinant numatomų išmokėjimų techninį atidėjinį (sukauptas anuitetų išmokų sąnaudas - NITA).
118. Techninių atidėjinių vertės pasikeitimo sąnaudos registruojamos pripažinus techninius atidėjinius (PAPTA ir VIGTA) ir koreguojamos pasikeitus techninių atidėjinių (išskyrus numatomų išmokėjimų techninį atidėjinį) dabartinei vertei. Techninių atidėjinių vertės pasikeitimo sąnaudos  nustatomos pagal dalyvio prašymo dėl pensijų išmokos sutarties sudarymo pateikimo datą. Jei dalyvis vienašališkai atsisako įsigyti pensijų anuitetą per PKĮ nustatytą terminą, techninių atidėjinių vertės pasikeitimo sąnaudos mažinamos, koreguojant (mažinant) techninių atidėjinių sumą. Jei toks atsisakymas įvyksta po ataskaitinio laikotarpio pabaigos, bet iki finansinių ataskaitų rinkinio sudarymo datos, toks įvykis laikomas  koreguojančiu poataskaitiniu įvykių, jei anuliuotų sutarčių suma yra reikšminga. Tokiu atveju surašoma buhalterinė pažyma ir koreguojamos finansinės ataskaitos. Jei anuliuotų sutarčių  suma nereikšminga, ši korekcija atliekama kitą ataskaitinį laikotarpį (kai dalyvis atsisako įsigyti pensijų anuitetą).
119. Techninių atidėjinių vertės pasikeitimo sąnaudos apskaitos registruose koreguojamos atsižvelgiant į naujus įvykius ir aplinkybes pasibaigus kiekvienam ataskaitiniam laikotarpiui, pagal paskutinės to ataskaitinio laikotarpio dienos duomenis. Techninių atidėjinių vertės pasikeitimo sąnaudos mažinamos sumažėjus techninių atidėjinių dabartinei vertei (pvz. išmokėjus nustatytą pensijų anuiteto sumą, pensijų anuitetų gavėjui mirus, pasikeitus aktuarinėms prielaidoms).  Techninių atidėjinių vertės pasikeitimo sąnaudos didinamos padidėjus techninių atidėjinių dabartinei vertei (pvz., dalyviui pateikus prašymą pensijų kaupimo bendrovei dėl pensijų išmokos sutarties sudarymo, pasikeitus aktuarinėms prielaidoms).
120. Techninių atidėjinių vertės pasikeitimo sąnaudos veiklos rezultatų ataskaitoje grupuojamos pagal techninio atidėjinio rūšį (PAPTA vertės pasikeitimo sąnaudos ir VĮGTA vertės pasikeitimo sąnaudos) ir pensijų anuiteto rūšį (Standartinio pensijų anuiteto, Standartinio pensijų anuiteto su garantuojamu mokėjimo laikotarpiu ir Atidėtojo pensijų anuiteto). Į šią sąnaudų grupę neįtraukiamas numatomų išmokėjimų techninio atidėjinio vertės pokytis. 
121. Valdymo ir administravimo sąnaudas sudaro sąnaudos, patiriamos vykdant pensijų anuitetų mokėjimo veiklą ir finansuojamos iš pensijų anuitetų mokėjimo veiklos valdymui ir administravimui finansuoti skirto atskaitymo (ne daugiau kaip 3 procentai nuo vienkartinių įmokų). Jeigu šio atskaitymo nepakanka Fondo valdymo ir administravimo sąnaudoms padengti, likusi sąnaudų dalis dengiama skolintomis lėšomis. Atskaitymo dydis tvirtinamas atitinkamų metų Fondo biudžeto rodiklių patvirtinimo įstatymu.
122. Fondo valdymo ir administravimo sąnaudas sudaro tiesioginės ir netiesioginės sąnaudos. Tiesioginės - tos, kurias galima tiesiogiai priskirti Fondo veiklai vykdyti: VSDFV Pensijų anuitetų skyriaus darbuotojų darbo užmokestis ir socialinio draudimo įmokos, kvalifikacijos kėlimo ir komandiruočių išlaidos, VSDFV Pensijų anuitetų tarybos nariams mokamas atlygis už darbą, kompensacijos kelionės (transporto) išlaidoms, prenumeratos, leidinių, leidimų, kanceliarinių prekių ir kitos sąnaudos. Netiesioginės Fondo valdymo ir administravimo sąnaudos - netiesiogiai su Fondo veikla susijusios sąnaudos, tokios kaip programinės įrangos priežiūros, amortizacijos, nuomos, komunalinės ir kitos. Fondo valdymo ir administravimo sąnaudos apskaičiuojamos VSDFV direktoriaus patvirtintame Pensijų anuitetų fondo valdymo ir administravimo sąnaudų kompensavimo tvarkos apraše nustatyta tvarka.
123. Fondo valdymo ir administravimo sąnaudos registruojamos tą laikotarpį, kurį šios sąnaudos buvo patirtos, t.y. kiekvieno mėnesio pabaigoje pagal VSDFV Veiklos buhalterinės apskaitos skyriaus parengtą pažymą „Dėl Pensijų anuitetų fondo valdymo ir administravimo sąnaudų kompensavimo“. 
124. Kitos pagrindinės veiklos sąnaudos - su pensijų anuitetų mokėjimo veikla susijusios kitos sąnaudos. Prie jų priskiriamos ir abejotinų skolų bei nurašytų sumų sąnaudos – iš pensijų kaupimo bendrovių gautinų ir kitų gautinų sumų nuvertėjimo (abejotinų ir beviltiškų skolų) sąnaudos.  Šios sąnaudos registruojamos pagal atitinkamas buhalterines pažymas, kai kyla pagrįstų abejonių dėl gautinos sumos atgavimo. 
125. Palūkanų sąnaudos registruojamos pagal jas pagrindžiančius dokumentus, bet ne rečiau kaip kiekvieno ataskaitinio laikotarpio pabaigoje, t.y. palūkanų sąnaudos sukaupiamos, jeigu prievolė sumokėti atsiras tik kitą ataskaitinį laikotarpį. Palūkanų sąnaudos (amortizacija), atsirandančios diskontavus finansinį įsipareigojimą, registruojamos pagal buhalterinę pažymą ne rečiau negu kiekvieno ataskaitinio laikotarpio pabaigoje.
126. [bookmark: _Ref214780022]Vertybinių popierių tikrosios vertės pasikeitimo nuostoliai yra pripažįstami kiekvieno ataskaitinio laikotarpio pabaigoje, kai finansinio turto (vertybinių popierių, apskaitomų tikrąja verte) tikrosios vertės pasikeitimas, t.y. skirtumas tarp finansinio turto tikrosios vertės ir įsigijimo savikainos arba tikrosios vertės, buvusios paskutiniojo perkainojimo metu, yra neigiamas. Vertybinių popierių tikrosios vertės pasikeitimo nuostoliai dengiami tų pačių vertybinių popierių (grupės) ataskaitinių metų tikrosios vertės pasikeitimo pelnu.
127. Finansinio turto perleidimo nuostoliai pripažįstami, jeigu finansinis turtas yra parduodamas už mažesnę kainą negu jo balansinė vertė, ir apskaičiuojami iš to turto pardavimo kainos atėmus paskutinę apskaitoje užregistruotą to turto tikrąją vertę arba amortizuotą savikainą. 
128. [bookmark: _Ref214703608]Išvestinių finansinių priemonių tikrosios vertės sumažėjimo sąnaudos registruojamos ne rečiau kaip kiekvieno ataskaitinio laikotarpio pabaigoje bei realizavus išvestinę finansinę priemonę. Šios sąnaudos mažinamos ataskaitinių metų bėgyje sumažėjus išvestinių finansinių priemonių įsipareigojimo tikrajai vertei.
129. Finansinio turto nuvertėjimo ir nurašymo sąnaudos - vertybinių popierių, apskaitomų įsigijimo ar amortizuota savikaina, nuvertėjimo nuostoliai, taip pat nuostoliai dėl vertybinių popierių nurašymo.  
130. Finansinės ir investicinės veiklos kitas sąnaudas sudaro vertybinių popierių saugojimo, operacijų, prekybos (tarpininkavimo) mokesčiai, baudos ir delspinigiai, neigiama valiutos kurso pasikeitimo įtaka ir kitos panašios sąnaudos. Vertybinių popierių įsigijimo ir perleidimo tarpininkavimo mokesčiai sąnaudomis pripažįstami prekybos datą pagal sandorį patvirtinančius dokumentus. Vertybinių popierių saugojimo ir operacijų mokesčiai priskiriami ataskaitinio laikotarpio, už kurį apskaičiuoti, sąnaudoms pagal buhalterinę pažymą ar kitą šių sąnaudų patvirtinimo dokumentą. Baudų ir delspinigių sąnaudos pripažįstamos, kai atsiranda prievolė mokėti baudas ar delspinigius, jei pagrįstai tikėtina, kad šios sumos turės būti sumokėtos. Baudų ir delspinigių sąnaudos registruojamos pagal baudų ar delspinigių pažymą. Neigiamos valiutų kursų pasikeitimo įtakos sąnaudos registruojamos X skyriuje „Sandorių užsienio valiuta“ nustatyta tvarka. 

X SKYRIUS
SANDORIAI UŽSIENIO VALIUTA

131. Sandorių užsienio valiuta apskaitos reikalavimai nustatyti 21-ajame VSAFAS „Sandoriai užsienio valiuta“.
132. Sandoris ir su juo susijusi ūkinė operacija užsienio valiuta pirminio pripažinimo metu įvertinama ir registruojama apskaitoje eurais, taikant paskutinį iki ūkinio įvykio arba ūkinės operacijos dienos Europos Centrinio Banko paskelbtą orientacinį euro ir užsienio valiutos santykį, arba Lietuvos banko skelbiamą orientacinį euro ir užsienio valiutos santykį tais atvejais, kai orientacinio euro ir užsienio valiutos santykio Europos Centrinis Bankas neskelbia.
133. Pelnas ir nuostoliai iš: 1) sandorių užsienio valiuta ir 2) užsienio valiuta išreikšto turto (pvz., pinigai sąskaitose bankuose, vertybiniai popieriai apskaitomi tikrąja verte) ir įsipareigojimų (pvz. įsipareigojimai dėl išvestinių finansinių priemonių) likučių perkainojimo, ataskaitinio laikotarpio pabaigoje yra registruojami finansinės ir investicinės veiklos pajamų ar sąnaudų sąskaitose. 
134. Jei apskaičiavus valiutų kursų pasikeitimo įtaką gaunamas teigiamas rezultatas, tuomet registruojama teigiama valiutų kursų pasikeitimo įtaka, jeigu gaunamas neigiamas rezultatas – neigiama valiutų kursų pasikeitimo įtaka. Pajamos ir sąnaudos dėl valiutos kurso pasikeitimo registruojamos pagal banko išrašą arba buhalterinę pažymą. 
135. Veiklos rezultatų ataskaitoje rodomas bendras užskaitytas valiutų kurso pasikeitimo rezultatas, t. y. grynasis pelnas arba nuostoliai dėl teigiamos ir neigiamos valiutos kurso pasikeitimo įtakos.
136. Skirtumas tarp Europos Centrinio Banko paskelbto orientacinio euro ir užsienio valiutos santykio ir užsienio valiutos keitimo kurso, susidaręs keičiant (perkant ar parduodant) užsienio valiutą, laikomas banko paslauga ir registruojamas pagrindinės veiklos kitų sąnaudų sąskaitose.

XI SKYRIUS
 NEAPIBRĖŽTIEJI ĮSIPAREIGOJIMAI  IR NEAPIBRĖŽTAS TURTAS

137. Neapibrėžtieji įsipareigojimai ir turtas finansinėse ataskaitose pateikiami pagal 18-ojo VSAFAS „Atidėjiniai, neapibrėžtieji įsipareigojimai, neapibrėžtasis turtas ir poataskaitiniai įvykiai“ reikalavimus.
138. Neapibrėžtasis įsipareigojimas – dėl praėjusių ataskaitinių laikotarpių įvykių galintis atsirasti įsipareigojimas, kurio buvimą ar nebuvimą patvirtina vienas ar daugiau Fondo nevisiškai kontroliuojamų neapibrėžtųjų būsimųjų įvykių, arba dėl buvusiųjų įvykių atsiradęs dabartinis įsipareigojimas, kuris apskaitoje nepripažįstamas, nes nėra tikimybės, kad jį reikės dengti turtu arba jo suma negali būti patikimai nustatyta.
139. Neapibrėžtasis turtas – dėl buvusiųjų įvykių galintis atsirasti turtas, kurio buvimas bus patvirtintas tiktai įvykus vienam ar daugiau Fondo nevisiškai kontroliuojamų neapibrėžtųjų būsimųjų įvykių arba jiems neįvykus.
140. Neapibrėžtieji įsipareigojimai ir neapibrėžtasis turtas nerodomi nei finansinės būklės ataskaitoje, nei veiklos rezultatų ataskaitoje - informacija apie juos yra pateikiama aiškinamajame rašte. Kai tikimybė kad reikės panaudoti turtą įsipareigojimui padengti, arba kad neapibrėžtasis turtas duos Fondui ekonominės naudos, yra labai maža, informacija aiškinamajame rašte nėra pateikiama. 
141. Informacija apie neapibrėžtąjį turtą ir įsipareigojimus peržiūrima ne rečiau negu kiekvieno ataskaitinio laikotarpio pabaigoje, siekiant užtikrinti, kad pasikeitimai būtų tinkamai atskleisti aiškinamajame rašte.
[bookmark: _Toc229882765]XII SKYRIUS
POATASKAITINIAI ĮVYKIAI

142. Poataskaitinis įvykis – įvykis, kuris įvyko per laikotarpį nuo paskutinės ataskaitinio laikotarpio dienos iki finansinių ataskaitų rinkinio sudarymo dienos.
143. Poataskaitinių įvykių apskaita ir pateikimas finansinėse ataskaitose atliekamas pagal 18-ojo VSAFAS „Atidėjiniai, neapibrėžtieji įsipareigojimai, neapibrėžtasis turtas ir poataskaitiniai įvykiai“ reikalavimus.
144. Poataskaitiniai įvykiai, kurie suteikia papildomos informacijos ir įrodymų apie paskutinę ataskaitinio laikotarpio dieną buvusias sąlygas ir Fondo finansinę būklę bei turi reikšmingą poveikį ataskaitinio laikotarpio Fondo finansinei būklei, veiklos rezultatams ir pinigų srautams, yra koreguojantieji poataskaitiniai įvykiai. Koreguojantieji poataskaitiniai įvykiai įtraukiami į ataskaitinio laikotarpio finansines ataskaitas, t.y. ataskaitinio laikotarpio finansinėse ataskaitose pateiktos sumos koreguojamos.
145. Poataskaitiniai įvykiai, kurie nesuteikia papildomos informacijos apie Fondo finansinę būklę paskutinę ataskaitinio laikotarpio dieną ir parodo po paskutinės ataskaitinio laikotarpio dienos atsiradusias sąlygas, arba  turi nereikšmingą poveikį ataskaitinio laikotarpio Fondo finansinei būklei, veiklos rezultatams ir pinigų srautams, yra nekoreguojantieji poataskaitiniai įvykiai. Nekoreguojantieji poataskaitiniai įvykiai aprašomi aiškinamajame rašte, jei reikšmingi.
[bookmark: _Toc165137907][bookmark: _Toc165137599][bookmark: _Toc165137600][bookmark: _Toc165137601][bookmark: _Toc165137602][bookmark: _Toc165137605][bookmark: _Toc165137607][bookmark: _Toc165137611][bookmark: _Toc165137613][bookmark: _Toc165137614][bookmark: _Toc165137615][bookmark: _Apskaitos_politikos_keitimas]
[bookmark: _Toc248897858][bookmark: _Toc248897951][bookmark: _Toc248899300][bookmark: _Toc248902186][bookmark: _Toc248902235][bookmark: _Toc248998668][bookmark: _Toc249167108]XIII  SKYRIUS
APSKAITOS POLITIKOS KEITIMAS

146. Apskaitos politikos keitimu laikomas apskaitos principų, metodų ir taisyklių, pagal kuriuos tvarkoma Fondo apskaita, keitimas, dėl kurio keičiasi Fondo turto, įsipareigojimų, finansavimo sumų, pajamų ir (arba) sąnaudų pripažinimas ir vertinimas.
147. Apskaitos politikos keitimas atliekamas 7-ajame VSAFAS „Apskaitos politikos, apskaitinių įverčių keitimas ir klaidų taisymas“ nustatyta tvarka.
148. Fondo pasirinkta apskaitos politika taikoma nuolat arba kuo ilgesnį laikotarpį, kad būtų galima palyginti skirtingų ataskaitinių laikotarpių finansines ataskaitas ir nustatyti Fondo finansinės būklės, veiklos rezultatų ir pinigų srautų keitimosi tendencijas.
149. Fondas pasirenka ir taiko apskaitos politiką remdamasis nuostatomis, pateiktomis 1-ajame VSAFAS „Finansinių ataskaitų rinkinių pateikimas“. 
150. Fondo apskaitos politika gali būti keičiama:
150.1. dėl VSAFAS nuostatų pakeitimo;
150.2. jei to reikalauja kiti teisės aktai.
150.3. siekiant tinkamiau parodyti Fondo finansinę būklę, veiklos rezultatus ir pinigų srautus.
151. [bookmark: part_2881a854adbf4ee08354c0fe71de4fb1]Apskaitos politikos keitimu nelaikoma:
151.1. [bookmark: part_b1e25273ae3143d38e5cd23af7c0794e]naujos apskaitos politikos taikymas ūkinėms operacijoms ir ūkiniams įvykiams, kurių turinys iš esmės skiriasi nuo ankstesnių;
151.2. naujos apskaitos politikos taikymas ūkinėms operacijoms, kurių Fondas iki to laiko nevykdė, ir ūkiniams įvykiams, kurių neturėjo.
152. Apskaitos politikos keitimas finansinėse ataskaitose parodomas taikant retrospektyvinį būdą, t.y. nauja apskaitos politika taikoma taip, lyg ji visada būtų buvusi naudojama, todėl pakeista apskaitos politika yra pritaikoma ūkinėms operacijoms ir ūkiniams įvykiams nuo jų atsiradimo. Tačiau apskaitos politikos keitimas dėl naujo VSAFAS pritaikymo arba pakeitimo rodomas pagal to VSAFAS pereinamąsias nuostatas, jei tokios yra.
153. Apskaitos politika gali būti keičiama tik nuo finansinių metų pradžios, siekiant finansinę informaciją už visą ataskaitinį laikotarpį parodyti taikant vienodą apskaitos politiką panašaus pobūdžio ūkinėms operacijoms ir ūkiniams įvykiams.
154. Poveikis, kurį daro apskaitos politikos keitimas einamojo ataskaitinio laikotarpio informacijai ir darytų ankstesnių ataskaitinių laikotarpių informacijai, registruojamas apskaitoje tą ataskaitinį laikotarpį, kurį apskaitos politika pakeičiama, ir rodomas einamojo ataskaitinio laikotarpio finansinėse ataskaitose, t.y. lyginamoji ankstesnio ataskaitinio laikotarpio informacija finansinėse ataskaitose nekoreguojama. Ataskaitinio laikotarpio veiklos rezultatų ataskaitoje apskaitos politikos keitimo poveikio dalis, susijusi su ankstesniais ataskaitiniais laikotarpiais, rodoma straipsnyje „Apskaitos politikos keitimo ir esminių klaidų taisymo įtaka“. Su apskaitos politikos keitimu susijusi informacija pateikiama Fondo finansinių ataskaitų aiškinamajame rašte

[bookmark: _Toc229882768][bookmark: _Toc244312129][bookmark: _Toc244312575][bookmark: _Toc248897859][bookmark: _Toc248897952][bookmark: _Toc248899301][bookmark: _Toc248902187][bookmark: _Toc248902236][bookmark: _Toc248998669][bookmark: _Toc249167109]XIV  SKYRIUS
APSKAITINIŲ ĮVERČIŲ KEITIMAS

155. Apskaitinis įvertis – remiantis prielaidomis, atsižvelgiant į dabartinę turto ir įsipareigojimų vertę ir tikėtiną naudą ar įsipareigojimus nustatomas apytikslis dydis, naudojamas turto ir įsipareigojimų vertei nustatyti. Apskaitiniai įverčiai naudojami, kai turto ar įsipareigojimų vertės negali būti tiksliai apskaičiuotos, tačiau gali būti patikimai įvertintos.
156. Fondo apskaitoje gali būti atliekami tokie įverčiai:
156.1. finansinio turto tikrosios vertės nustatymas;
156.2. finansinio turto nuvertėjimo ir nuvertėjimo atstatymo nustatymas;
156.3. sukauptų pajamų (gautinų sumų) įvertinimas;
156.4. techninių ir kitų atidėjinių nustatymas;
156.5. sukauptų sąnaudų (mokėtinų sumų) įvertinimas;
156.6. finansinio turto ar įsipareigojimų amortizuotos savikainos nustatymas;
156.7. kiti įverčiai.
157. Apskaitinių įverčių keitimo apskaitos reikalavimai nustatyti 7-ajame VSAFAS „Apskaitos politikos, apskaitinių įverčių keitimas ir klaidų taisymas“.
158. Apskaitiniai įverčiai yra peržiūrimi kiekvieno ataskaitinio laikotarpio pabaigoje, jei pasikeičia aplinkybės, kuriomis buvo remtasi atliekant įvertinimą, arba atsiranda papildomos informacijos ar kitų įvykių. 
159. Apskaitinio įverčio keitimas apskaitoje registruojamas tą ataskaitinį laikotarpį, kurį keitimas buvo atliktas, o finansinėse ataskaitose parodomas taikant perspektyvinį būdą.
160. Finansinių ataskaitų elemento vertės pokytis, atsiradęs dėl apskaitinio įverčio pokyčio, parodomas toje pačioje veiklos rezultatų ataskaitos eilutėje, kurioje buvo parodyta prieš tai buvusi šio ataskaitos elemento vertė. Informacija, susijusi su apskaitinio įverčio pakeitimu, pateikiama aiškinamajame rašte, jei reikšminga.
161. Kai sudėtinga nustatyti, ar pasikeitimas laikytinas apskaitos politikos keitimu ar apskaitinio įverčio keitimu, pirmenybė teikiama apskaitinio įverčio keitimui.

[bookmark: _Toc229882769][bookmark: _Toc244312130][bookmark: _Toc244312576][bookmark: _Toc248897860][bookmark: _Toc248897953][bookmark: _Toc248899302][bookmark: _Toc248902188][bookmark: _Toc248902237][bookmark: _Toc248998670][bookmark: _Toc249167110]XV SKYRIUS
APSKAITOS KLAIDŲ TAISYMAS

162. Apskaitos klaida – klaida, kuri atsiranda dėl neteisingo skaičiavimo, netinkamo apskaitos metodo taikymo, neteisingo ūkinės operacijos ar ūkinio įvykio registravimo ar dėl apsirikimo.
163. Esminė apskaitos klaida – einamuoju ataskaitiniu laikotarpiu išaiškėjusi klaida, dėl kurios praėjusio ar kelių praėjusių ataskaitinių laikotarpių finansinės ataskaitos negali būti laikomos iš esmės patikimomis. Apskaitos klaida laikoma esmine, jei jos vertinė išraiška individualiai arba kartu su kitų to ataskaitinio laikotarpio klaidų vertinėmis išraiškomis yra didesnė nei 0,5% per finansinius metus pripažintų Fondo pagrindinės veiklos pajamų sumos.
164. Apskaitos klaidų taisymui reikalavimai nustatyti 7-ajame VSAFAS „Apskaitos politikos, apskaitinių įverčių keitimas ir klaidų taisymas“.
165. Klaidos (esminės ir neesminės), padarytos praėjusių ataskaitinių laikotarpių finansinėse ataskaitose, o pastebėtos ataskaitiniu laikotarpiu, taisomos einamojo ataskaitinio laikotarpio finansinėse ataskaitose.
166. Klaidų taisymo įtaka finansinėse ataskaitose parodoma taip:
166.1. jei apskaitos klaida nėra esminė, jos taisymas registruojamas toje pačioje sąskaitoje, kurioje buvo užregistruota klaidinga informacija, ir parodomas toje pačioje veiklos rezultatų ataskaitos eilutėje, kurioje buvo pateikta klaidinga informacija;
166.2.  jei apskaitos klaida esminė, jos taisymas registruojamas tam skirtoje sąskaitoje ir parodomas veiklos rezultatų ataskaitos eilutėje „Apskaitos politikos keitimo bei esminių klaidų taisymo įtaka“. Lyginamoji ankstesnio ataskaitinio laikotarpio finansinė informacija nekoreguojama.
167. Aiškinamajame rašte pateikiama tokia su esminės klaidos taisymu susijusi informacija:
167.1. esminių apskaitos klaidų pobūdis ir ataskaitinis laikotarpis, kurį esminė klaida buvo padaryta;
167.2. kokiems finansinės būklės ataskaitos straipsniams esminės apskaitos klaidos taisymas turėjo įtakos;
167.3. koregavimo suma, registruota apskaitoje ir įtraukta parodant grynąjį ataskaitinio laikotarpio perviršį ar deficitą.

XVI SKYRIUS
STRAIPSNIŲ PALYGINAMIEJI SKAIČIAI

168. Turtas ir įsipareigojimai, pajamos ir sąnaudos bei įplaukos ir išmokos finansinėse ataskaitose nurodomi atskirai. Tarpusavio užskaita negalima, išskyrus atvejus, kai konkretus VSAFAS reikalauja užskaityti pajamas ir sąnaudas, turtą ir įsipareigojimus, pinigų įplaukas ir išmokas (pvz., vertybinių popierių (grupės) tikrosios vertės pasikeitimo pelnas užskaitomas su jų tikrosios vertės pasikeitimo nuostoliais per finansinius metus, gautina persijų anuitetų išmokų permoka užskaitoma su mokėtina pensijų anuiteto išmoka).
169. VSAFAS numatytais atvejais pajamų ir sąnaudų straipsnių tarpusavio užskaita gali būti atliekama finansinėse ataskaitose pateikiant tik rezultatą, t. y. pelną arba nuostolį. Fondo finansinėse ataskaitose taip pateikiamas vertybinių popierių perleidimas.
170. Jei buvo pakeisti finansinių ataskaitų straipsnių pateikimas ar grupavimas, praėjusių finansinių metų lyginamosios finansinių ataskaitų straipsnių sumos koreguojamos, kad atitiktų ataskaitinio laikotarpio finansinių ataskaitų straipsniams taikytą grupavimą. Informacija pateikiama aiškinamajame rašte.

[bookmark: _Toc392581329]XVII SKYRIUS  
FONDO ATASKAITŲ RINKINYS IR JO SUDARYMO REIKALAVIMAI

171. Rengiant Fondo ataskaitas į jas įtraukiama Fondo turtas, įsipareigojimai, finansavimo sumos, grynasis turtas, pajamos ir sąnaudos ir pinigų srautai, tiesiogiai susiję su Fondo funkcijų atlikimu ir patvirtinto Fondo biudžeto vykdymu.
172. Fondo ataskaitų rinkinio apimtis ir ataskaitų formos nustatomos vadovaujantis VSAFAS, nebent viršesni Lietuvos Respublikos teisės aktai, reglamentuojantys viešojo sektoriaus subjektų veiklą, nustato ką kitą.
173. Fondo ataskaitose visos sumos pateikiamos eurais.
174. Fondo ataskaitinių finansinių metų pradžios ataskaitų straipsnių sumos turi sutapti su praėjusių finansinių metų pabaigos ataskaitų atitinkamų straipsnių sumomis.
175. Fondo ataskaitų rinkiniai saugomi Dokumentų ir archyvų įstatymo nustatyta tvarka.
176. Fondo finansiniai metai sutampa su kalendoriniais metais. 
177. Kai išskirtinėmis aplinkybėmis pateikiamas trumpesnio nei 12 mėnesių metinių ataskaitų rinkinys (pavyzdžiui, steigimo arba reorganizavimo atvejais), papildomai Fondas turi atskleisti:
177.1. priežastį, dėl kurios metinio ataskaitų rinkinio laikotarpis nėra 12 mėnesių;
177.2. faktą, kad tam tikrų ataskaitų, pavyzdžiui, veiklos rezultatų, grynojo turto pokyčių, pinigų srautų ir susijusių pastabų sumų negalima palyginti su ankstesnių laikotarpių ataskaitų atitinkamomis lyginamosiomis sumomis.
178. Fondo ataskaitų rinkinys rengiamas vadovaujantis 29-uoju VSAFAS „Pensijų anuitetų fondo apskaita ir ataskaitų rinkinys“ ir laikantis viešojo sektoriaus subjekto finansinių ataskaitų rinkinio reikalavimų, nustatytų 1-ajame VSAFAS „Informacijos pateikimas finansinių ataskaitų rinkinyje“. Fondas rengia žemesniojo lygio ataskaitų rinkinį. 
179. Fondo metinių ataskaitų rinkinį sudaro šios ataskaitos:
179.1.  finansinės būklės ataskaita;
179.2.  veiklos rezultatų ataskaita;
179.3.  pinigų srautų ataskaita;
179.4.  grynojo turto pokyčių ataskaita;
179.5.  aiškinamasis raštas.
180. Fondo ataskaitų formos pateikiamos šios Apskaitos politikos 3 priede. Fondo ataskaitų formos negali būti keičiamos, įterpiant naujus straipsnius, išbraukiant pateiktuosius ar juos pergrupuojant, taip pat tuo atveju, jei pateiktų formų straipsnių likučiai lygūs nuliui. 
181. Fondo ataskaitų aiškinamąjį raštą sudaro šios dalys:
181.1.  bendroji dalis;
181.2.  apskaitos politika;
181.3.  pastabos.
182. Fondo ataskaitų aiškinamajame rašte atskleidžiamos veiklos rezultatų, finansinės būklės, grynojo turto pokyčių, pinigų srautų ataskaitose pateiktos sumos taip, kaip to reikalauja 29 – asis VSAFAS „Pensijų anuitetų fondo apskaita ir ataskaitų rinkinys“, taip pat informacija, reikalinga finansinių ataskaitų informacijos vartotojams teisingai suprasti duomenis apie Fondo finansinę būklę, veiklos rezultatus ir pinigų srautus.
183. Fondo ataskaitų aiškinamojo rašto pastabas sudaro reikšmingus finansinių ataskaitų rinkinio straipsnius paaiškinančios lentelės ir (arba) tekstinė informacija. Fondo ataskaitų aiškinamojo rašto pastabų lentelių formos pateikiamos šios apskaitos politikos 4 priede. 
184. Sudarant aiškinamąjį raštą, pateikiamos visos pastabos, kurios yra privalomos pagal 29 – ojo VSAFAS „Pensijų anuitetų fondo apskaita ir ataskaitų rinkinys“ reikalavimus, nebent ataskaitinio ir praėjusio ataskaitinio laikotarpio Fondo ataskaitose atitinkamos informacijos nėra (ataskaitų eilutės yra lygios nuliui). Jei ataskaitinio laikotarpio ataskaitų straipsnių sumos, palyginti su praėjusiu ataskaitiniu laikotarpiu, reikšmingai pasikeitė, nurodomos tokių pasikeitimų priežastys.
185. Fondo ataskaitų aiškinamojo rašto pastabos numeruojamos eilės tvarka. Aiškinamojo rašto pastabos numeris nurodomas prie ataskaitų straipsnio, kurį ji paaiškina.
186. Nuo 2021 m. Fondo biudžetas rengiamas pinigų principu vadovaujantis VSDFV direktoriaus patvirtintu Pensijų anuitetų fondo prognozinių skaičiavimų ir biudžeto  rengimo tvarkos aprašu, naudojant Apskaitos politikos 3-ame priede nurodytą Pinigų srautų ataskaitos formą. Fondo biudžetas tvirtinamas Pensijų anuitetų fondo biudžeto rodiklių patvirtinimo įstatymu. 
187. Fondo Pinigų srautų ataskaitoje pinigų srautų informacija palyginama su patvirtintu Fondo biudžetu, nurodant gautas ir suplanuotas gauti įplaukas, taip pat išmokėtas ir suplanuotas išmokėti sumas pagal kiekvieną ataskaitos eilutę, papildomai paaiškinant einamojo ir praėjusio ataskaitinių laikiotarpių faktinių ir patvirtinto biudžeto duomenų reikšmingus skirtumus. 
188. Pirmųjų veiklos metų (2020 m.) Fondo biudžeto vykdymas pagal patvirtintą Fondo lėšų sąmatą pateikiamas 2020 metų aiškinamajame rašte nurodant papildomus paaiškinimus apie reikšmingus Fondo lėšų sąmatos ir Fondo lėšų sąmatos vykdymo duomenų skirtumus. 
189. Fondo metinių ataskaitų rinkinys sudaromas ir teikiamas LR viešojo sektoriaus atskaitomybės įstatymo nustatyta tvarka.
190. Fondo ataskaitų rinkinį sudaro VSDFV Fondo finansų ir apskaitos skyrius, pasirašo VSDFV direktorius ir VSDFV Fondo finansų ir apskaitos skyriaus vedėjas.

XVIII SKYRIUS
TARPINIŲ ATASKAITŲ RINKINYS

191. Fondo tarpinių ataskaitų rinkinys – ataskaitų rinkinys, parengtas apibendrinus laikotarpio, trumpesnio negu finansiniai metai, duomenis. Fondo tarpinių ataskaitų rinkiniai sudaromi kas ketvirtį, t.y. 3 mėnesių, 6 mėnesių ir 9 mėnesių tarpinių ataskaitų rinkiniai. 
192. Fondo tarpinių ataskaitų rinkinys rengiamas vadovaujantis 29 – uoju VSAFAS „Pensijų anuitetų fondo apskaita ir ataskaitų rinkinys“ ir 23-uoju VSAFAS „Tarpinių finansinių ataskaitų rinkinys“.
193. Fondo tarpinių ataskaitų rinkinį sudaro:
193.1. finansinės būklės ataskaita, kurioje pateikiama tarpinio ataskaitinio laikotarpio paskutinės dienos ir lyginamoji praėjusių finansinių metų paskutinės dienos informacija;
193.2.  veiklos rezultatų ataskaita, kurioje pateikiama nuo ataskaitinių finansinių metų pradžios iki tarpinio ataskaitinio laikotarpio pabaigos ir lyginamoji praėjusių finansinių metų atitinkamo tarpinio ataskaitinio laikotarpio informacija ;
193.3.  sutrumpintas ataskaitų aiškinamasis raštas.

194. Fondo tarpinių finansinės būklės ir veiklos rezultatų ataskaitų rengimui taikomi tie patys principai ir formos, kaip ir analogiškoms metinėms finansinėms ataskaitoms.
195. Sutrumpintą aiškinamąjį raštą sudaro tokios dalys:
195.1.  bendroji dalis;
195.2.  apskaitos politika;
195.3. sutrumpinto aiškinamojo rašto pastabos.
196. Pirmą kartą rengiant Fondo sutrumpintą aiškinamąjį raštą, bendroji ir apskaitos politikos dalys rengiamos pagal 29 – ojo VSAFAS „Pensijų anuitetų fondo apskaita ir ataskaitų rinkinys“ ir 6- ojo VSAFAS „Finansinių ataskaitų aiškinamasis raštas“ I - IV skyrių nuostatas. Bendrojoje dalyje nurodoma:
196.1. [bookmark: part_64ed60628cb240b4858be531a4e03993]Fondą identifikuojantys ir jo veiklą trumpai apibūdinantys duomenys (pavadinimas, kodas, Fondą administruojanti institucija);
196.2. [bookmark: part_a5e8d270e00f4d50a61d74422678c874][bookmark: part_48340b53fea34cc596f088a1eb22b8c2]informacija apie kontroliuojamus, asocijuotuosius subjektus, arba nuoroda, kad Fondas neturi kontroliuojamų ir (arba) asocijuotųjų subjektų;
196.3. [bookmark: part_f87f5650d6d841728273777c3c7331a2]informacija apie svarbias sąlygas, kuriomis veikia Fondas ir kurios gali paveikti jo tolesnę veiklą;
196.4. informacija apie Fondo ataskaitinio laikotarpio trukmę, jei Fondas veikė ne visus finansinius metus.
197. Pirmą kartą rengiant Fondo sutrumpintą aiškinamąjį raštą, pastabų dalyje nurodoma:
197.1. informacija apie klaidų taisymą;
197.2. informacija apie neapibrėžtųjų įsipareigojimų ar neapibrėžtojo turto pokyčius;
197.3. sprendimai dėl teisinių ginčų;
197.4. reikšmingi įvykiai iki tarpinio ataskaitinio laikotarpio dienos, nurodant, kiek ir kurį finansinių ataskaitų straipsnį reikšmingi įvykiai paveikė arba gali paveikti. 
198. Rengiant kitus (vėlesnius) sutrumpintus aiškinamuosius raštus, jei nebuvo pakeitimų aiškinamojo rašto bendrojoje, apskaitos politikos ir pastabų dalyse, pateikiamos nuorodos į paskutinį metinių arba tarpinių ataskaitų rinkinį. Jei nuo ataskaitinių finansinių metų pradžios iki paskutinės tarpinio ataskaitinio laikotarpio dienos buvo pakeitimų arba pokyčių aiškinamojo rašto bendrojoje, apskaitos politikos ir pastabų dalyse, aiškinamajame rašte nurodoma:
198.1. bendrojoje dalyje – bendrieji duomenys apie Fondą;
198.2. apskaitos politikos dalyje – apskaitos politikos, apskaitinių įverčių keitimų aprašymai ir priežastys;
198.3. pastabų dalyje: 
198.3.1. informacija apie klaidų taisymą;
198.3.2. informacija apie neapibrėžtųjų įsipareigojimų ar neapibrėžtojo turto pokyčius;
198.3.3. sprendimai dėl teisinių ginčų;
198.3.4. reikšmingi įvykiai po paskutinės tarpinio ataskaitinio laikotarpio dienos, nurodant, kiek ir kurį finansinių ataskaitų straipsnį reikšmingi įvykiai paveikė arba gali paveikti. 
198.3.5. detalizuojama veiklos rezultatų ataskaitoje pateikta informacija apie kitas finansinės ir investicinės veiklos pajamas ir sąnaudas pagal 29 – ajame VSAFAS „Pensijų anuitetų fondo apskaita ir ataskaitų rinkinys“ nustatytą formą;
198.3.6. detalizuojama informacija apie Fondo techninius atidėjinius pagal techninių atidėjinių rūšį pagal 29 – ajame VSAFAS „Pensijų anuitetų fondo apskaita ir ataskaitų rinkinys“ nustatytą formą. 
199. Fondo tarpinių finansinių ataskaitų rinkinį sudaro VSDFV Fondo finansų ir apskaitos skyrius, pasirašo VSDFV direktorius ir VSDFV Fondo finansų ir apskaitos skyriaus vedėjas.
[bookmark: _Toc392581330]
[bookmark: part_8bcffb4b75944983982cf224880d6a9a]XIX SKYRIUS
APSKAITOS ORGANIZAVIMAS

200. Už Fondo apskaitos organizavimą, apskaitos dokumentų išsaugojimą ir Fondo ataskaitų rinkinių sudarymą bei pateikimą teisės aktuose nurodytoms įstaigoms ir institucijoms, taip pat paskelbimą laiku atsakingas VSDFV direktorius. 
201. Už Fondo buhalterinės apskaitos įrašų teisingumą, Fondo ataskaitų rinkinio pateikimą laiku atsakingas VSDFV Fondo finansų ir apskaitos skyriaus vedėjas.
202. Fondo buhalterinė apskaita organizuojama Fondo valdybos direktoriaus nustatyta tvarka.
203. Fondo buhalterinės apskaitos tvarkytojai savo veikloje vadovaujasi LR buhalterinės apskaitos įstatymu, LR viešojo sektoriaus atskaitomybės įstatymu, VSAFAS, kitais teisės aktais bei patvirtintais nuostatais ir nustatyta apskaitos politika.
204. Apskaitai tvarkyti yra naudojamas kompiuterinės programinės įrangos paketas – Fondo finansų valdymo sistema – SAP ERP, kuri sukonfigūruota taip, kad būtų galima tvarkyti Fondo apskaitą remiantis teisės aktų ir šios apskaitos politikos reikalavimais. 
205. Fondo apskaitos sistemoje taip pat naudojamos Išmokų taikomoji sistema, Dokumentų valdymo sistema, Valdymo informacijos analitinė sistema,  Elektroninės bankininkystės sistemos pagal bankus ir kitos sistemos.
_______________________________
